Gonzalo Arkonadak gaur egingo du estreinakoa Realarekin

Athleticek eta Realak gaur ekingo diote berriro Espainiako Lehen Mailari, bi asteko etenaldia izan ondoren. Aldaketa esanguratsua izan da tarte horretan, Gonzalo Arkonadak hartu baitu talde txuri-urdinaren ardura. Entrenatzaile donostiarrak hamar egun daramatza lanean, eta gaur estreinakoa izango du, Zubietan, Zaragozaren aurka (18:30). Realak aukera ona du bolada ona luzatzeko —hiru jardunaldi daramatza galdu gabe—, azkena baita Espainiako taldea. Irabaziz gero, eta Santa Teresak bihar etxean Levanteri irabazi ezean, jaitsieratik at egongo dira txuri-urdinak aspaldikoz.

Reala baino bolada hobean dago Athletic, irabazi egin baititu azken hiru partidak. Horri esker, hirugarren postuan sendotu da, eta aldea egin du atzetik datozenekiko. Bartzelonak azken jardunaldian egindako hutsak, gainera, mesede egin die zuri-gorriei. Hala, lau puntura dute orain Kataluniako taldea. Gaur bolada onari segida eman nahi diote Lezaman Rayo mendean hartuta (10:15).


Olympique Marseillak Marcelo Bielsaren fitxaketa iragarri du

Klubak bere webgunean adierazi duenez, kontratua "denboraldia amaitu eta Bielsa Marseillara etortzean" sinatuko dute.

Olympique Marseilla taldeak Marcelo Bielsa Athleticeko entrenatzaile ohia fitxatu egin duela iragarri du. 58 urteko argentinarrak bi urterako kontratua sinatuko du.

Klubak bere webgunean jarritako ohar laburraren arabera, Bielsak denboraldiaren amaieran sinatuko du kontratua.

Argentinarra Vincent Labrune Olympiqueko presidentearen aukera nagusia zen, André Villas-Boas portugaldarra baztertu zutenetik.

Marcelo Bielsa kontraturik gabe zegoen iazko denboraldian Athletic utzi zuenetik. Bi urte eman zituen bilbotarren entrenatzaile lanetan.


Eguraldiak eutsi dio eta "primeran" joan da Elkar Hezi Eguna

Oñatiko Elkar Hezi ikastetxeko arduradunak urduri zeuden atzo, zapatua, eguraldiagatik. Bereziki altxorraren bila ginkana eta lehenengoz antolatutako olinpiadak ziren eguraldiaren menpe zeudenak eta egin ahal izan ziren. Gainerakoan, "primeran" joan zen eguna; Zubikoako bazkarian 450 bat lagun elkartu ziren.

Goizean zehar tailerrak eta ekintzak izan ziren protagonista: olinpiadak; euskal dantzen tailerra; musika nahasketak egiteko programa tailerra; yoga; mendi lasterketen tailerra; drone tailerra; Munduan barrena bidaiatzen hitzaldi saioa; mahai-futbol eta Play Station txapelketak; mural margotzea; eskulanak, kareta eta buruhandi mitologiko tailerra; aurpegi margotzea...

450 lagun inguru Zubikoako bazkarian

450 bat lagun elkartu ziren Zubikoa kiroldegiko kantxa berdean; bazkaria girotzeko argazki proiekzioa, photocall-a, musika... Ondoren, askotariko ikuskizunak izan ziren: kontzertuak, dantzaldia eta Gauargi talsdearen DJ emanaldia, besteak beste.

Amaitzeko, urtero moduan, batxilergoko bigarren mailako ikasleei omenaldia egin zitzaien, orlak banatuta eta bertsoz lagunduta.


Arcade Fire FIB 2011n izango dira

The Strokes, Arctic Monkeys, Portishead eta Primal Scream taldeekin batera hartuko dute parte uztailean Benicasimeko jaialdian.

Arcade Fire talde kanadiarrak Benicassimen, FIB 2011n, parte hartuko duela baieztatu du. Udako jaialdirik garrantzitsuena ari da poliki poliki kartela osatzen. Dagoeneko seguruak dira The Strokes, Arctic Monkeys, Portishead, Primal Scream eta presentzia baieztatu berri duten Arcade Fire taldekoak.

Bristolen sortu zen Portishead taldea 90eko hamarkadan. 1994an Dummy, lehen diskoa kaleratu zuten, eta arrakasta handia lortu zuen lanak mundu mailan. 1997an Portishead jarri zuten salgai, eta 2008an iritsi zen taldearen orain arteko azken lana: Third.Benicàssimeko hitzordua dugu, oraingoz behintzat, taldea Espainianikusteko aukera bakarra. Izan ere, atzo bertan iragarri zuen bandabritainiarrak eszenatokietara itzultzeko asmoa.

The Strokes taldeak azaroan amaitu du diskoberriaren grabazioa. Hainbat atzerapen eta zurrumurruren ostean,badirudi datozen hilabeteetan kaleratuko duela New Yorkeko taldeakestudioko laugarren lana. Bost urte igaro dira jada The Strokes taldeakFirst Impressions on Earth diskoa kaleratuzuenetik eta zaleak irrikaz daude. Casablancas bakarka aritu da 2010ekoedizioan eta taldearekin joango da, berriz, 2011ko jaialdira.

Arctic Monkeys taldea 2009an kaleratutako Humbugdiskoa zuzenean aurkeztera helduko da FIB jaialdira. Laukotebritainiarrak, gainera, aurreko bi diskoetako kantuak ere taularatukoditu bertan.

Primal Screamek Screamadelicadiskoa berriz argitaratuko du martxoan, taldearen 20. urteurrenaospatzeko. Musika alternatiboaren alorrean mugarri izan zen 1991nargitaratutako diskoa eta, Bobby Gillespiek eta bere mutilek iragarridutenez, lanaren argitalpen berriarekin, bertako kantuak goitik beherajoko dituzte hurrengo kontzertuetan.

2011ko FIB Heineken jaialdirako bonu bereziak (lau egunetarako bonuak, kanpatzeko aukara ematen dutenak) azaroaren 25era arte daude salgai 145 euroren truke. Azaroaren 26tik urtarrilaren 14ra bitartean, lau eguneko abonuek 155 euroko salneurria izango dute eta hiru egunekoek, berriz, 125 eurokoa (hiru egunekoek ere kanpatzeko auekra emango dute).


Asteazkenean hasiko da Marea Arroxa herri bazkarirako txartelak saltzen

Haujijijaik asteazkenean, ostegunean eta ostiralean 17:00etatik 20:00etara jarriko du mahaitxoa, plazako arkupetan. Txartelez gain, Marea Arroxako kamisetak ere banatuko dira.

Asteazkenean, uztailaren 26an, hasiko dira hilaren 30eko herri bazkarirako txartelak saltzen. Haujijijaik plazako arkupetan jarriko du mahaitxoa asteazkenean, ostegunean eta ostiralean 17:00etatik 20:00etara. Txartelez gain, Marea Arroxako kamisetak ere banatuko dira.

Boluntarioen izen-ematea

Herri bazkariaren atzean lan handia dago: sagardo botilak ireki, mahaiak jarri, bazkaria banatu, edaria banatu, zaborra sailkatu... Eta hori guztia egiteko norbanako asko behar dira. Gutxi batzuren eskuekin ez da posible horrelako bazkari bat antolatzea. Ezinbestekoa da boluntarioen laguntza. Hala, boluntario bezala esku bat botatzeko izena emateko aukera izango da bazkarirako txartelak erosteko mahaian.

Bazkarirako ez ezik, bestelako lanetan laguntzeko ere eman daiteke izena, Bakailao Txapelketarako, adibidez. Beraz, Marea Arroxa handitzen laguntzeko prest bazaude, eman izena.


Grezia,Katalunya eta espioitza azken auzia solasbide izan ditugu Txente Rekondorekin egindako elkarrizketan.


Elkartopadantza egin dute Itsasondon

Olaberriako haur eta gurasoak, gaur, dantza saioan.

Goierriko hiru herritako haurrek dantza emanaldia egin dute gaur arratsaldean Itsasondoko plazan. Olaberria, Legorreta eta Itsasondoko dantza taldeek egin dute saioa –Zaldibiakoak ere joatekoak ziren, baina azkenean ez dira izan–, giro on eta xumean. Olaberrikoen kasuan, gainera, gurasoek haien txikiekin egin dute dantza. Elkartopadantza saioari bukaera emateko, hiru herrietako dantzariek elkarrekin dantzatu dute ikurrin dantza.


Santurtziko Kabiezes auzoko geltokia irekita, amaitu da metroaren 2. lerroa


AC/DC Bilbora itzuliko da

Bilboko Udalak 11:30etan prentsaurrekoa egingo du talde australiarrak Bizkaian emango duen bigarren kontzertuari buruzko xehetasunak kontatzeko.

AC/DC Bilbora itzuliko da. Bilboko Udalak 11:30etan prentsaurrekoa egingo du talde australiarrak Bizkaian emango duen bigarren kontzertuari buruzko xehetasunak kontatzeko.&' || 'nbsp;

Marcos Murok, Promobisa Udal Sozietateko zuzendariak, Gabino Martinez de Arenazak, Bizkaiko Turismo foru diputatuak eta Alfonso Santiagok, Last Tour International enpresako arduradunak AC/DC talde mitikoak Bilbon emango duen kontzertuari buruzko xehetasunak kontatzeko.

Angus Youngen taldeak 2009an BECen eman zuen kontzertua eta sarrerak minutu gutxi batzutan agortu ziren.


Ezindu eta nagusiei bainua hartzen lagunduko diete Ereaga eta Plentziako hondartzetan

Zortzigarren urtez jarraian, “Hondartza denontzat” programa jarri du abian Bizkaiko Foru Aldundiaren Ingurumen Sailak. Bidaideak elkarteak eta Heldu federazioak sustatuta, "herritar guztiei hondartzaz gozatzeko aukera ematea eta ezintasuna edo mugikortasun urria dutenei eskubide hori bermatzea" da ekimenaren helburua, foru iturriek zehaztu dutenez. Horretarako, Bilbao Bizkaia Kutxaren zein Getxo, Plentzia, Lekeitio, Zierbena eta Ibarrangeluko udalen laguntza dute. Egitasmoa abuztuaren 31ra arte egongo da indarrean, asteko egun guztietan, etenik gabe, 11:00etatik 18:30era, Ereaga (Algorta), Plentzia, Isuntza (Lekeitio), La Arena (Zierbena) eta Laida (Ibarrangelu) hondartzetan. Aldundiaren arabera, "kokapena, irisgarritasuna eta demografia izan dira arrazoiak hondartza horiek aukeratzeko zerbitzu hau emateko orduan". Edizio honetan, 4.500 bat pertsonari eman ahal izango zaie laguntza: nagusiki, ezintasuna duten pertsonak eta adinekoak izango dira. Hori dela eta, hareatzetan erabiltzeko berezia den ekipamendu tekniko oso bat jarriko da kolektibo horien eskura, baita programa behar bezala gauzatzen dela ziurtatzeko behar diren azpiegiturak eta laguntza pertsonalerako zerbitzuak ere. Argazkian, lagun bat begiraleek lagunduta, bainua hartu ostean / © Bidaideak.

"Hondartza denontzat" programak 2011n eskaintzen dituen baliabide materialen eta giza baliabideen artean, honakoak nabarmendu daitezke: laguntza teknikoak hareatzetan mugitu ahal izateko eta bainua hartu ahal izateko; aldagela bereziak; laguntza pertsonala aldageletarako, hondartzen barruan ibiltzeko eta bainua hartzeko; eta azkenik, garraio egokitua. Laguntza pertsonala emateko, 21 begirale espezializatu egongo dira; programa honetarako berariaz kontratatu dira. Horrez gainera, talde horrek Espainiako INEM erakundearen “mugitzeko laguntzaile pertsonalak” trebatzeko enplegu tailerreko kideen laguntza izango du, zerbitzua indartzeko. Hori osatzeko, Bidaideak elkarteak garraio-zerbitzu berezi bat koordinatuko du. Partikularrek zein adinekoei eta ezintasuna dutenei laguntzeko elkarte edo erakundeek eskatu ahal izango dute zerbitzu hori, koordinazio-puntuan bertan. Bestalde, azpimarratu behar da hondartza bakoitzean, hareatzaren barruan, informazio-puntu bat egongo dela. Handik dinamizatuko da zerbitzua. Puntu horretan eskatu ahal izango dira laguntza teknikoa eta laguntza pertsonala.


Bi zigilu berri, artisauen produktuak bereizteko

'Baserriko Artisau Produktuak' eta 'Euskal Artisau Elikagaigintza' zigiluak bultzatu ditu Eusko Jaurlaritzak, baserri txikien eta nekazarien ekoizpena "defendatzeko".

Eusko Jaurlaritzak EAEko Artisau Elikagaigintza Ekoizpenaren dekretua aldatu du bere legediak Europako Batasuneko salgaien zirkulazio librerako araudiarekin bat egiteko. Aldaketa horren bidez, bi zigilu bereizgarri sortu ditu, 'Baserriko Artisau Produktuak' eta 'Euskal Artisau Elikagaigintza', nekazari eta artisauek euren produktuen ezaugarriak adieraz ditzaten, antzeko produktuetatik bereiztuz.

Dekretuan adierazitako ezaugarriak betetzen dituzten eta Ekoizle Artisauen Erregistroan izena emanda duen ekoizle orok erabili ahal izango ditu zigiluok. Lehengai guztiek etxekoak izan beharko dute, eta produktuek etxean eraldatuak izan beharko dute, esaterako.

Modu horretara, Eusko Jaurlaritzak "konpromiso argia" erakutsi nahi izan du, "EAEko baserri txikien eta nekazarien ekoizpena defendatzeko"; artisau produktuak merkaturatzea "erraztuko" duela uste du Jaurlaritzak.


Gipuzkoako bertso txapelketako bi saio jokatuko dira larunbatean Aita Marin

Gipuzkoa Bertsotan hirugarren asteburura ailegatu da, bigarren itzulian sartuta. Larunbatean, Oñatin eta Zumaian, eta igandean, Usurbilen eta Zizurkilen, bina saio jokatuko dituzte. Zumaian, goizeko saioan, herritar bat izango da kantuan: Maddi Gallastegi.

Aita Mari zineman jokatuko dira Zumaiako saioak eta Iban Narbaiza Cevidanesek aurkeztuko ditu.

Goizeko saioan (11:30ean) honako hauek hartuko dute parte:

Eli Pagola Apezetxea

Maider Arregi Markuleta

Nahikari Gabilondo Mendizabal

Jokin Bergara Eguren

Josu Oiartzabal Zapirain

Maddi Gallastegi Osa

Arratsaldekoan (17:30ean) beste sei bertsolari arituko dira lanean:

Oier Aizpurua Olaizola

Hodei Iruretagoiena Albizu

Haritz Casabal Pikabea

Izarne Zelaia Arratibel

Iñaki Zelaia Irazusta

Oihana Iguaran Barandiaran

Saio guztietarako sarrerak egun berean salduko dira, aretoan bertan. Horretarako, leihatilak 10:00etan eta 16:00etan irekiko dira. Kontutan izan behar da saio guztietarako aforoa mugatua dela.

Sarreren prezioa 4 eurokoa da Bertsozale Elkarteko bazkideentzat eta 16 urtetik beherakoentzat. Gainerakoentzat, 6 eurokoa da. Eguneko bi saioak ikusteko, berriz, prezioa 6 eurokoa da Elkarteko bazkideentzat eta gaztetxoentzat eta 9 eurokoa, gainerakoentzat.


Ariane Arrieta eta Maider Huizi Gipuzkoako txapeldun, Aralarren kontra

Alegiko Aralar C taldearen kontra irabazi zuten bi hernaniarrek, 25-13, Gipuzkoako txapelketa finala, infantiletan, paleta goman. Partidu seguru-segurua jokatu zuten Langile C taldeko bi hernaniarrek, eta izerdi puska bat bota ere bai; eta bota arazi kontrarioei! Alegiarrek huts asko egin zituzten, nekeak eraginda. Arrietak eta Huizik Euskadiko Eskolarteko Kirol Jokoetan parte hartuko dute, datorren astean.


Bar Ignacio Hondarribiaren kontra ariko da Oiartzun

Gipuzkoako Lehen Mailako Oiartzun taldea Bar Ignacio Hondarribiaren aurka ariko da bihar, 15:30ean, Hondarribiko Hondartza kiroldegian.


Mutrikuko Udalak Ziriako Andonegi mikroipuin lehiaketa abiarazi du

Mutrikuko Udaleko Kultura eta Euskara Batzordeak antolatutako Ziriako Andonegi mikroipuin lehiaketan edonork parte hartu ahal du, eta parte hartzaile bakoitzak nahi beste lan aurkeztu ahal ditu. Hori bai, lan guztiak euskaraz idatzita egon behar dira, eta beste inon argitaratu ez direnak izan behar dira. Mikroipuin bakoitzak gehienez ere 100 hitz eduki beharko ditu; gaia librea da.

Guztira hiru sari banatuko dituzte:

18 urtetik gorakoen lan onena: 500 euro

Mutrikuarren arteko lan onena: 200 euro

Gazteen arteko lan onena (18 urtetik beherakoen artean): 200 euro

Lanak apirilaren 8rako aurkeztu beharko dira, eta egile bakoitzak sari bakarra jaso ahalko duela esan dute. Lanak aurkezteko bi modu daude:

Posta arruntez: Mutrikuko Udala – Kultura batzordea (Txurruka plaza, z/g. 20830, Mutriku). Idazlanak izenburua eta egilearen ezizena izango ditu agerian; ezin izango da egilearen izenik aipatu. Idazlanarekin batera, gutunazal itxi baten barruan, idazlanaren izenburua eta ezizenarekin batera, egilearen datu pertsonalak agertu beharko dira: izen-abizenak, adina, helbidea, posta elektronikoa, telefono zenbakia, sinadura eta nortasun agiriaren fotokopia.

Posta elektronikoz (kultura@mutriku.net): Bidaltzen den mezuari bi fitxategi erantsi beharko zaizkio: idazlana (goitizenez sinatuta) eta egilearen datu guztien fitxa, nortasun agiriaren kopia barne.

Epaimahaia Mutrikuko Kultura Batzordeak izendatuko du eta hartzen duen erabakia aldaezina izango da. “Aurkeztutako lanek maila egokirik ez balute, sariak eman gabe gera litezke”. Lan sarituak argitaratzeko eskubidea udalarena izango da, egileen izenak aipatuta beti ere.


'Zeuk iñ zeuk jan' bazkarirako izena emateko epea zabalik

Aurtengo Sanjuanetako nobedadeetako bat da. Jaietan otordu merke eta parte-hartzaileagoak egitea da helburua eta ideia horrekin sortu dute ekimena. Hilaren 25ean izango da eta izenematea 22a baino lehen egin beharko da BAZen.

"Orain arte, txartela ordaindu, mahaian eseri eta besteek prestatutakoa jan izan dugu, baina horri buelta eman gura izan diogu. Norberak prestatu dezala bazkaria, koadrila giroan, elkarren arteko pikea sortuz..." esan digu Kepa Urteaga Kultura eta Jaietako zinegotziak.

Hilaren 25ean, Maisu Aranon

Hilaren 25ean, astelehena, Maisu Aranon izango da bazkaria, 14:30ean, eta han bertan egingo dituzte prestaketa lanak ere, 12:00etatik aurrera. SUDC elkartea arduratuko da azpiegitura gertatzeaz –gasa, kazuelak, zartaginak...–; Udalak sagardo kupela jarriko du parte-hartzaileentzat; eta azken horien esku egongo da musika, karaokea izango baita bazkalostea arintzeko. "Polita litzateke etxean nahiz elkarteetan bazkaldu ohi dutenak kalean elkartzea; eta aukera aproposa izango da baita ere Eguzki Laruren bueltan eguna umeekin kalean emango duten familientzako ere".

Izenematearen garrantzia

Antolatzaileek izena ematearen garrantzia azpimarratu dute, horren arabera, aulki eta mahai gehiago edo gutxiago jarri beharko dituztelako eta bazkaria prestatzeko azpiegitura ere jende gehiago edo gutxiagorentzako ipini beharko dutelako.

BAZen eman behar da izena hilaren 22a baino lehen, barikua. Izen bat eman behar da eta harekin zenbat laguneko koadrila joango den bazkaltzera zehaztu; hori bakarrik ez, otordua bertan prestatuko den edo ez ere argitu behar da.


Beñat Lizaso G-puntuko finalaurrekoan izango da igandean, Tolosan

.17:30ean hasiko da saioa, Usabal kiroldegian

Jokin Urangak Hernaniko finalaurrekoan kantatuko du, abenduaren 4an

Igandean, hilak 27, Gipuzkoako Bertsolari Txapelketako finalaurrekoetan izango da Beñat Lizaso, Jexux Mari Irazu, Aitor Sarriegi, Unai Agirre, Nerea Elustondo eta Iñigo Izagirrerekin batera. Tolosan izango da saioa 17:30ean hasita, Usabal kiroldegian.

Finalaurreko lehenengo saioa bihar, zapatua, izango da Arrasaten eta hirugarrena, berriz, abenduaren 4an Tolosan. Tolosako saioan izango da Jokin Uranga .

Finalaurrekoetarako saioetarako sarrerak salgai daude G-puntua-ren webgunean .

Finalerdietako hiru saioetako irabazleak, eta puntuazio altuena lortzen duten beste lau bertsolari sailkatuko dira finalera. Ilunben izango da abenduaren 18an, igandean. Finalerako sarrerak G-puntuaren webgunean zein Orkatz eta Pastorkua tabernetan erosi daizteke. 3.000 sarrera saldu dira dagoeneko.


Idoia Arraiza: Indarkeria matxista ez da bakarrik fisikoa


Anoetako final aurrekoa ia oso-osorik

Urriaren 5ean Txomin Azporoz herritarra beste bost bertsolarirekin aritu zen kantuan. Bertso saio horretako ia bertsoaldi guztiekin osatu dugu irratsaioa.

Txomin Azpiroz, Oihana Bartra, Eneritz Artetxe, Unai Gaztelumendi, Aimar Karrika eta Eneko Lazkoz izan ziren bigarren finalaurrekoko protagonista nagusiak, bada beraien bertsoaldi ia guztiak entzuteko moduan gara gaurko irratsaioan. Bakarka egindako ariketa batzuk kenduta, ofizio guztiak eta bakarkako alerik onenekin osatu baitugu irratsaioa.


Erresistenteen Eguna: omenaldia

Omenaldia jaso dute euskal fronteetan borrokatu zuten gudari eta milizianoek eta alderdi politiko zein sindikatu historikoek.


Karmen eguna dantzaz girotu du Sutarri taldeak

Jende ugari erakarri du herriko dantza taldeak eguerdian plazan egindako emanaldira.

Arratsaldeko haur jokoen eta kuadrillen arteko herri kirol lehiaketaren aurretik, goizean Sutarri dantza taldeak emanaldi ederra eskaini du. Karmen egunean egiten du dantza saioa herriko taldeak eta gaurkoan ere jende ugari erakarri du plazara.

Hainbat talde ditu Sutarrik bere barruan, adinaka mailakatuta, eta gaurkoan ere dantzari guztiek parte hartu dute, askotariko dantzak eskainiz. Ederki txalotu dute plazan bildutako herritarrek dantzarien ikuskizuna.


Kale baserria berritzeko proiektuan izen ematea zabalik

80 eta 90 m2 bitarteko bost etxebizitza egokituko dituzte Orendainen, herriaren jabetzako Kale baserria zaharberritu ostean; iraila bukaera bitarteko epea zabaldu da izena emateko, ostatuan edota udaletxean.

Udalaren jabetza den Kale baserria eraberritu egingo dute, eta bertan bost etxebizitza egokitu. Lehiaketaren fasea igarota eta aurreproiektua aukeratuta (Iruñeko Jose San Martin Eraso arkitekto estudioarena izan da aukeratua), bizitza horietakoren batean interesa dutenek izena emateko aukera dute orain, irailaren amaiera bitarteko epearekin.

80-90 m2-ko bost etxebizitza egokituko dituzte baserria zaharberritzearekin, eta horietako bat udalaren esku geratuko da. Lau izango dira, beraz, eskuratzeko aukeran jarriko direnak. Bizitza bakoitzak, gainera, 200 m2ko lursaila izango du, eta bi aparkalekurentzat lekua. Prezioari dagokionean, 110.000 euro ingurukoa izango da. Gorka Egia alkateak azaldu duenez «prezio duina izateari garrantzi handia» eman diote: «Guretzat ezinbestekoa izan da nolabaiteko prezio duina izatea, soldata duen pertsonak ordaintzeko modukoa, eta indar berezia jarri dugu horretan».

Izena emateari dagokionean, Euskal Herrian erroldatua izan beharko da eskatzailea, baina, hori bai, lehentasuna izango dute orendaindarrek edota Tolosaldekoek edo Tolosaldean lan egiten dutenek. Era berean, ezinbesteko baldintza izango da beste etxebizitzarik jabegoan ez izatea.

Herritarrek lehentasuna dutenez, herrian bertan aurkeztu dute proiektua, eta Egiak adierazi duenez, dagoeneko interesa ere azaldu dute hainbatek. Egun Orendainera gerturatzen den orok ikusi ahalko ditu proiektua irudikatzen duten panelak Karrapean. Ostatuan dauden inprimakiak bete daitezke izena emateko, eta udaletxeko buzoian utzi. Udaletxera bertara telefonoz deituta (943 65 40 64) ere egin ahalko da.

Herritarrei aurkeztu zaien moduan, aurkezpen zabalago bat ere egiteko asmoa du Udalak: «Ikasturtea hastearekin batera, iraila erdialdean, Orendainen bertan egingo dugu eskualde osoari begirako aurkezpena».

BASERRI HUTSEI IRTENBIDEA

Etxe eta baserri hutsei irtenbidea emate aldera sortu zen Kale baserria eraberritu eta bertan bost bizitza egokitzeko proiektua. «Herritarrek eskatu zuten parte hartze prozesuaren bitartez etxe hutsei irtenbide ematea. Hala, udalaren jabetza den Kale baserrian saiatu gara prezio duinagoan etxebizitzak eskuratzeko aukera ematen duen eredu bat asmatzen, aldi berean, etxe hutsak dituztenei eraberritzeko aukera emango diena», azaldu du Gorka Egiak.

Berrikuntzaren trukean espazioa ematean datza ideia. Baserria hainbat bizitza hartzeko egokitzen da, egon daitezkeen erosleak bizitzen jabe egiten dira eraberritzearen truke eta bizitza horietako batek jabearena izaten jarraituko du. Horrela izango da Kale baserriaren kasuan, izan ere, egokituko diren bost bizitzetatik batek udalarena izaten jarraituko du, eta beste lauk espazio hori jasotzearen truke eraberritzea ordaindu beharko dute. Baserriaren barruan hainbat bizitza egitea ahalbidetzeko araudia ere aldatu behar izan du Udalak. Orendaingo alkateak dioenez, «gaur egun oso zaila da baserri bat osorik saltzea, eta baserri huts batek gastu handiak edukitzen ditu; modu honetara, baserriaren barruan etxebizitza berritu bat izan dezakezu, gainerako eremua erreforma ordainduko duten horiei emanez trukean».

Eskualdean gisa honetako lehen proiektua da, eta Kale baserriaren zaharberritze proiektuaren eredua zabaltzea da Gorka Egiaren nahia: «Proiektua errealitate bihurtzen denean gonbidatu nahi ditugu etxe edo baserri hutsak dituzten herritarrak eredu berdina erabiliz euren baserriak eraberritzera, eta guk horretan lagunduko diegu. Horrela eraikita dagoenari ahalik eta etekin handiena aterako diogu, eraiki gabe dagoen horretan pentsatu aurretik».


"Zenbat iraun dezake bizitza erritmo honek?"

Galdera horri erantzuten eta alternatibak topatzen saiatuko dira Bagarako gazteak aste honetarako antolatutako saioan. Bihar, eguaztena, izango da, 19:00etan, Bagararen egoitzan, Aretxabaletan. Desazkundeari buruz jardungo dute berbetan; gaian aditua den batek azalpenak emango ditu, daramagun bizitza erritmo eta motaren inguruan hausnartuko dute eta horri nola buelta eman aztertu.

Aste honetako saioaren kartela.


Arrastoei segika, emeki: eMe

Popa eta elektronika batu dituzte Haritz Harregik, Nora Izagirrek eta Ruben Caballerok talde berrian

Kasualitatez hasi zen dena, ia asmorik batere gabe. Horrela sortu zuten eMe, «tontamentean», Haritz Harregi musikari eta musika teknikariaren esanetan. Ikastaro bat egitekoa zen Madrilen zegoen beste teknikari batekin, eta hark talde bat eramateko eskatu zion, pare bat kantu grabatuko zituztela. Zeini eskatu pentsatzen aritu zen, baina azkenean Harregik berak sortu zuen kantu bat. Bazkaloste batean grabatu zuen ahotsa Nora Izagirrek, eta Ruben Caballerori pasatu zioten, haren iritzia eskatzeko. Hura izan zen eMe taldearen hazia, eta kaleratu berri duten Beleak elurretan diskoan entzun daiteke: Nire ahotsa eskuak.

Emeki egin dute zazpi kantuko diskoa: izan ere, bi urte joan dira ordutik. Tarte horretan, bidean aurkitu dituzten hainbat arrastoren gurutzaketa da diskoa. Esaterako, proiektu berriak dezente du Joxanton Artze idazle eta txalapartariarengandik. Taldearen izena, eMe, harengandik dator, neurri batean. Donostiako San Telmo museoan hari buruzko erakusketa bat ikusi zutenean otu zitzaion Harregiri: «Olerki bat zegoen, 'eme, ama, anai...', eta antzeko hitz joko pila batekin. Asko gustatu zitzaidan, indar handia sentitu nuen. Hortxe ikusi nuen». Artzerenak dira, baita ere, Beleak elurretan abestiko hitzak, diskoari izena eman dionarenak. Idazlearekin hirugarren lotura: Harregiren osaba da Artze.

Bitxikeria bat izan zitekeen, baina ez da, edo ez guztiz, behintzat. Abestiek zerbait esan zezaten nahi zuten, euren interesekoak izan zitezela. Hain zuzen, arbasoek, sustraiek, haiek utzitako arrastoek taldekideentzat «zeresan handia» dute, Izagirrek azaldu duenez. Eta horregatik jo zuten Oier Guillan idazlearengana Arrastoak (Dejabu, 2014) antzezlana ikusi ostean: «Pila bat konektatu nuen lan horrekin, han esaten zirenekin». Ezagutu gabeko ama hilaren arrastoen atzetik zihoan protagonista Arrastoak-en, eta arbasoekin, haiek utzitako arrastoekin du zerikusia Oinak abestiak, Izagirreren esanetan; Nire ahotsa eskuak eta Alde iluna abestien hitzak ere Guillanek eginak dira.

Xabier Silveirak idatziak dira beste hiru abestien hitzak —Ama, 2+2 lau eta Jainkoa, ahala, jabeh-a—. Aspalditik du harremana Harregik Silveirarekin, eta askotan esan ohi zion bertsolariak talde bat egin behar zutela elkarrekin. «Egin zuen lehenengo letra Ama-rena izan zen, eta bete-betean asmatu zuen». Haren ustez, erakutsi izan duen itxura gogorra baino gehiago da Silveira. «Zerbait esan nahi genuelako eta gustatzen zaizkigulako jo genuen Oierrengana eta Xabierrengana, euren lana estimatzen dugulako».

Gaur-gaurko popa

Hainbat proiektutan egokitu zaie Caballerori eta Harregiri elkarrekin lan egitea. Beraz, «modu naturalean» jardun dute orain elkarrekin, elkarlanean. «Politena da ez dugula hitz egiteko beharrik jakiteko zer den gustuko duguna, eta zer ez: oso erraza izan da», nabarmendu du Caballerok. Harregik abiatu ditu abestiak, baina Caballerok bideratu ditu eta eman die forma. Etiketak ez ditu oso gustuko Caballerok, baina pop kutsuko abestiak direla uste du. Musika elektronikoa egiteko gogoa ere bazuen, eta bietatik dute zerbait abestiek. Hala idatzi du diskoaz Imanol Ubeda musikari eta kazetariak: «Ez da pop elektronikoari hertsiki lotutako diskoa. Ez da soilik synth pop. Dance lan batetik oso urruti dago. Baina badu guztietatik zerbait: gaurkotasun handiko pop musika, lau hitzetan esanda».

Nahiz eta oso gustuko izan duen beti abestea, Izagirre da hiruetan musikarekin lotura gutxien izan duena. Arropa diseinatzailea da, besteak beste, eta oso gustura dabil eMerekin kantuan. «Aurkikuntza bat izan da, oso ilusionantea: Arte Ederrak ikasi nuenean idatzi nituen bospasei kantu, baina neuretzat kantatzen nuen».

Gogo faltarik ez duten arren, ez dute kontzerturik emateko asmorik. Baten bat emango dutenik ez dute baztertzen, baina oraingoz ez dute horretarako baldintza egokirik. «Beste hiru lagun beharko genituzke, entseatu... Zuzeneko batek denbora jakin batez jotzea eskatzen du...», azaldu du Harregik. «Honaino» iritsi diren bezala jarraituko dute oraingoz, arrastoei emeki segika.


Altzaga zein Astrabuduara gerturatzeko autobusa badaukate Erandioko auzo bazterretako lagunek

Ibili badabiltza Erandioko auzo bazterrak Altzaga eta Astrabuduako herriguneekin lotuko dituzten bi autobus linea berriak. Gaur abian jarritako ibilgailuetan 30na lagun bidaiatu ahal izango dira, horietatik 21 eserita. Horretaz gain, arrapalak dauzkate autobusek ezinduek eta haur-kotxeek bertara igo ahal izateko. Ordutegiari dagokionez, ordu beteko maiztasunez ibiliko dira eta, joan-etorria, 20 eta 25 minutu artekoa izango da. Ibilbide osoak 1,10 euroko salneurria izango du, Creditrans txartelarekin ordainduta 90 zentimo. Eta bidai erdiagatik, hau da, gutxi gora behera Erandio Landatik irtenda, 45 zentimo ordaindu beharko dira. Bien bitartean, Gizatrans txartela daukaten erretiratuek 30 zentimorengatik egin ahal izango dute bidaia. Hala ere, larunbatera bitartean doakoa izango da bidaiari guztientzat. Autobus berriek 7:00etatik 23:00etara bitarteko ordutegia izango dute, astelehenetik ostiralera. Larunbatean, goizez baino ez dira ibiliko: 15:00ak arte. Eta igande eta jai egunetan ez da zerbitzurik egongo. Argazkian, hasi dira metro geltoki ingurua atontzen Altzagan.

Altzaga eta Astrabuduako herriguneetatik urrunen bizi diren auzotarrek aspaldi eskatutakoari erantzun eman nahi dio, zerbitzu berri honen bitartez, Erandioko Udalak. "Edozein izapide zein erosketak egin eta osasun etxera joateko kotxea erabili behar izaten dute aipatu bizilagunek", tokiko iturriek zehaztu duenez. Hori dela eta, autobus berrien geralekuak osasun etxe, merkataritza gune eta udal bulegoetatik gertu egongo dira. Ordutegiari dagokionez, erabiltzaile kopuruaren arabera aztertuko dute larunbat arratsalde, igande eta jai egunetara zabaldu ala ez.


Bi txakur jaso dituzte Azkoitiko udaltzainek kalean

Joan zen astearte arratsaldean Azkoitiko Udaltzaingoak ustez galdutako bi txakur jaso zituen. Honek adierazi duenez, bata Collie arrazakoa da, eta bestea artzai txakurra da. Horien jabeek udaltzainekin jar daitezela harremanetan eskatu dute, 943-85 71 71 telefonora deituz.


Kontu kontari, kanta kantari

Katiluren kontua eta taberna ibiltariaren kantua

Atzo, apirilaren 5ean entzun dut lehenengoz aurtengo kukua, eta ikusi lehenengo elaiak. Kukua da udaberriko doinua; elaia gure zeruetako kurtsorea; pertsona, berriz, hitza eta berbotsa.

Euskaldunon bazkari nahiz afarietan, dena ez da jan-edana, anekdota, pasadizo edo istorio kontaketa ere ospakizuneko parte da.

Euskaldun kulturadun batzuek anekdota adierazteko gurago dute pasadizo hitza erabiltzea, edo istorio. Nik neuk argitaratu ditudan liburuetarako “Euskaldunaren Anekdotak” aukeratu nuen. Badakit Txillardegik maiteago zuena pasadizo berba, anekdota baino, kritika egin zidan-eta. Istorio, ordea, sarri topatzen da euskal letretan, ezen ingelesa irakasten denetik gora, ezaguna baita story-history bikote anglosaxoia. Anekdota terminoaren aldeko argumentua da: guraso grekoak dauzkan euskal berba kultua dela, izena bezain izana prestigiozkoak dituena.

Bestalde, guk sarritan ezkutatu edo aldatu egiten ditugu anekdotetako subjektuen izenak, ahaideak mindu ez daitezan.

Katilu Galdakaoko dinamitan da guarda pistoladuna. Gorputzez sano morrosko sendoa duzu, baina bekokia zabalera gutxikoa. Behin, Arratiako eskualdean abenturak eta desbenturak bizi ostean, Cadizera joan zaizu dinamita-kamioiko jagole. Bertan lana amaitu duenean, tabernara jo du. Karta jokoan dihardu talde batek. Katiluk, joko-mahaiko jokalariaren atzetxoan zutik, ekin eta ekin: “Eso no, hombre, así no!”. Orduan, mahaiko jokalari nagusiak, haserre bizian zutunduz, plaka erakusten dio: Teniente de la Guardia Civil. Eta Katiluk, pistola gerritik atera eta: “Katilu de Dima, manos arriba”. Katiluak, gero, hiru egun kalabozoan.


‘Ondoko hilobiko tipoa’ antzezlanerako sarrerak

Hilaren 27an, 22:00etan, Txalo antzerki taldeak Ondoko hilobiko tipoa lana taularatuko du Latxartegi aretoan. Aktore lanetan Aitziber Garmendia zaldibiarra eta Iker Galartza amezketarra ariko dira. Sarrerak egongo dira salgai, 26a arte, 10 eurotan. Egunean bertan, Latxartegin, 12 euro balioko dute.


M9: Ordezkari politikoen balorazioa

Barreiro (IU-EB), Urnietako eta Andoaingo ezker abertzalea, Gabino Agudo (EA), Maribel Vaquero (EAJ-PNV), Juan Carlos Cano (PP), Estanis Amutxastegi eta Herme Gonzalez (PSE-EE).

SERGIO BARREIRO, IU-EB

Boto gutxi dituzten alderdientzat ezin balorazio ona egin. Hauteskunde Orokorretan joera bipartidismoranzkoa da, masa hedabideek bereziki sustatuta. Baikor egoteko arrazoi gutxi dago, gutxienez orain zortzi urteko emaitzari eusten diogu. Etorkizunera begira panorama errepikatuko den beldur naiz, PSOE-PP alderdien arteko polarizazioa ezagutuko dugu berriro. Estatu mailan izan dugun galera oso handia da.

GABINO AGUDO, EA

Lortutako emaitzarekin pertsonalki gustura sentitzen naiz. Kongresukidea lortu ez dugulako tristura puntu bat badut neronek ere. Ez da gauza berria antzeko hauteskundeetan gertatu den polarizazioa eta hori gure alderdiaren kalterako izan da, nabarmen gainera. Atentatuak guri bereziki kalte handia eragin digu. Ezker abertzaleak egindako deiaren aurrean, beldurrez botoa eman gabe geratu den jendea ezagutzen dut. Gure alderdiaren inguruko botuemaileen artean badago horrelako kasurik.

EZKER ABERTZALEA, ANDOAIN

Abstentzio aktiboa eskatu genuen eta jakin badakigu zaila dela abstentzio aktibo hori neurtzea. Oso balorazio positiboa egiten dugu, hauteskundeak testuinguru politiko orokor batean ulertzen ditugulako. Euskal Herria salbuespen egoera batera kondenatu dute eta andoaindarrei zein euskal herritarrei salbuspen egoera horri Stop esatea eskatzen genien. Gurea Konponbidearen eta Euskal Herriarekiko marko demokratikoaren aldeko eskaera da. Alde horretatik, emaitzak ikusita, azken hilabeteetan egin dugun ibilbidea eta lana saritu dutelakoan gaude. Aurrera jarraitzeko bultzada berria jaso dugu.

JUAN CARLOS CANO, PP

Alderdi sozialistaren garaipena garbia izan da. Andoainen bereziki EAJtik eta beste alderdietatik PSE-EE aldera boto trasbasea egon dela esango nuke. Hauteskundeak sentimenduak agerian dauden unean egin dira, baina ukaezina da alderdi sozialistak Andoaingo herritarren interesa pizteko gaitasuna izan duela. Hori da herritarren borondatea, guri lanean jarraitzea dagokigu.

ESTANIS AMUTXASTEGI, PSE-EE

Emaitza baloratzeko garaian, jaso dugun babesa gauzak ondo egiten ari garen erakusgarri da. Sentimendu nahasiak ditugu. Batetik, saminez bizi dugu Isaias gure kidea erail izana. Bestetik, Andoaingo hiritarrek guri emandako botoarekin bide onetik goazela adierazi digute. Bestalde, abstentzioa altua izan da baina boto gehiago lortuko genituelakoan gaude. Gure jendea ere beldurrez ez zen botoa ematera joan. Ezker abertzaleak deitu duen kanpaina edo boikota dago beldur horren atzean.

URNIETAKO EAE-ANV

2004an baino 639 pertsona gehiago abstenitu da (%42,85). Emaitza honek, hauteskunde normalizatuak irudikatu nahi dutenei zer pentsatu eman beharko liokete. Euskal Herriak PNVri mezu argi bat bidali dio bigarren aldiz: ez dugula iruzur eta politika neoliberal gehiagorik nahi. Abstentziora jo duten pertsonak, ez dira ezker abertzaleko bozka emaileak guztiak ziurrenik. Egoerarekin nazkatuta, herri bezala erantzuteko aukera egokiena abstentzio aktiboan ikusi dutenak.

MARIBEL VAQUERO, EAJ-PNV

Abertzaletasunaren ikuspuntutik ezin oso kontentu egon. Bestalde, ez da garbi helarazi gure mezua. Azken atentatuak ere enpatiazko bozka asko bultzatu du. Bestalde, lau urte hauetan eta kanpainan, bipartidismoa eta Zapatero eta Rajoyren arteko lehia nagusitu dira. Haiek bakarrik agertu dira. Alderdien ilegalizazioengatik edota atentatuengatik, hauteskundeetan ez gaude inoiz egoera normal batean. Hauteskundeak galdu eta irabazi dutenek erreflexionatu behar dugu. Jasotako bozka horiekin zer egin behar dute?

HERME GONZALEZ, PSE-EE

Urnietako PSE-EE-rentzat emaitza oso onak izan dira. Pozik gaude horregatik. Ez dugu euforikoak izan nahi, ez dugu halakorik sekula egin, gauzak arrazionalizatu behar dira. Hemendik aurrera, lan asko eta oso ondo egiten jarraitu behar da, hurrengo autonomi eta udal hauteskundeetan ahalik eta emaitzik onenak eskuratzeko. Eskerrak eman bozkatzera joan ziren urnietar guztiei eta batez ere, guregan konfiantza jarri zuten 1222 herritarrei.


Zaldua bosgarrena da Elomendiko Txapelketan

Elomendiko Futbol Txapelketa. 11. Jardunaldia: Modernillo 0 – Zaldua 2

Asteburuan Elomendiko Futbol Txapelketako 11. jardunaldia jokatu du. Arakilgo Zalduak 0 eta 2 irabazi zion Modernillo taldeari. Sailkapen orokorrean Unziti da liderra (25 puntu) eta Zaldua bosgarrena da (17 puntu).

Asteburu honetan ez da jardunaldirik jokatuko, atzeratutako partidak baizik.


Zine karteldegia: 'Abominable' eta 'Knives Out'

Animaziozko filma da Abominable, haurrentzat aproposa, eta ostiralean eta igandean emango dute. Knives Out (Puñales por la espalda, gaztelaniazko bertsioan), berriz, egunero emango dute ostiraletik astelehenera.

Aste honetan Aita Mariko zine karteldegian bi film daude ikusgai: haurrentzako Abominable animaziozko pelikula, eta Knives Out. Rian Johnson zuzendariak Agatha Christie idazlea omendu nahi izan du filmarekin. Daniel Craig da aktore nagusia, baina hainbat izen ezagun bildu dute lanean: Chris Evans, Ana de Armas eta Don Johnson, besteak beste.

Abominable filma ostiralean eta igandean eskainiko dute, 16:30ean.

Knives Out (Puñales por la espalda), berriz, ostiralean 19:30ean; larunbatean 19:30ean eta 22:15ean; eta igandean eta astelehenean (ikuslearen eguna), 19:30ean.


Bilbobuseko langileek zorroztu egin dituzte protestak

Hilabetea bukatu arte, zortzi orduko lanuzteak egingo dituzte egunero, lan hitzarmen berria aldarrikatzeko.

Bilbobuseko langileek zorroztu egin dituzte protestak, martxoaren 29 arte zortzi orduko lanuzteak egingo baitituzte egunero.

Orotara 10 greba-egun izango dira, eta lanuzteak goizez eta arratsaldez egingo dituzte, bidaiari gehieneko orduetan, eta linea guztietan.

Aste honetan lehen lanuztea astelehenean egin dute, 07:30etik 11:30era egin dute. Bigarrena arratsaldez izan da, 16:30etik 20:30era.

Egun hauetan, hiru autobusetik bat baino ez da zirkulatuko, eta ondorioz, itxaron-epeak bikoiztu edo hirukoiztu egingo dira geltokietan.

Protestak zorroztuz, langileek lan hitzarmen berria negoziatzera behartu nahi dute Veolia (Bilbobusen zerbitzua eskaintzen duen enpresa).

Oraingoz ez da aurrerapausorik izan, eta enpresa batzordeak salatu du ez dutela bilerarik egin otsailaren 13tik.


2019ko Arrasateko Martxoak 8 Plataforma

Zuri idazten dizugu urtarrilaren 15ean plataformara gerturatzea ezinezko suertatu zitzaizulako, baina bertako berriak jasotzeko gogotsu zaudela badakigulako!

Argazkietan ikusi izan zenuen bezala, parte hartzea oso handia izan zen, emakume pila gerturatu zen bai goizeko baita arratsaldeko deialdira ere.

Denak gogotsu aurtengo Martxoaren 8a denon artean diseinatzeko.

Erantzun anitza izan da, bai adinetan, bai ingurune ezberdinak ordezkatzen ditugulako.

Greba feministak denetariko emakumeak batu eta espazio ezberdinak astintzen lagunduko digu.

2018ko olatuaren ondoren, 2019an gure aldarrikapenak zabaldu nahi ditugu. Bizitzak erdigunean jarri, inor prekarietatean bizi gabe, indarkeria matxista eta heteroaraua amaitu, arrazakeria eta gerra kolonialik gabe eta gure aniztasunak onartu nahi ditugu. Gure gorputzak, lurraldea eta lurra defendatzeko ordua dela uste dugu.

Bi astetik behin elkartzea adostu dugu, astearteetan; aukera baduzu, apuntatu agendan urtarrilaren 29ko, otsailaren 12ko eta 26ko deialdiak, Kulturaten; 10:30eko edo 18:30eko deialdira gerturatu zaitezke. Plataformara gerturatzeko aukera irekita dago!

Lantaldetan antolatu gara; oraingoz, sei lantalde: Martxoaren 8ko egitaraua, aurrelanketaren diseinua, zaintza arloa, ikasleen greba, enplegu greba eta komunikazioa.

Lantalde berriak sortu daitezke –pentsionistak, diru kontuak, adibidez–; bakoitzak nahi duen lantaldean parte har dezake.

Plataformako guztien artean diseinatu eta erabakiko dugu zer egin, eta gero, bakoitzak esango du zertan lagundu dezakeen.

Plataformara gerturatzea ezinezkoa bazaizu, baina aurreko deialdiaren akta jaso nahi baduzu edota lantalderen baten sartu, bidali posta elektroniko bat m8arrasate@ gmail.com-era.

Emakumeok baturik eta elkarlanean geldiezinak garelako, Martxoaren 8a borroka egun ahaztezin bihurtuko dugu. Zatoz gurekin!

----------

Jasone Giraldo Menendez

Arrasateko Martxoak 8 Plataforma

Arrasate


‘Emakume, zu ere suhiltzaile’ kanpaina abiatu du Udalaren Berdintasun sailak

Emakumeak suhiltzaile izateko lan eskaintza publikoan parte hartzera animatu nahi ditu Donostiako Udalak. Horrela, Berdintasun sailak bideo bat egin du Emakume, zu ere suhiltzaile lelopean. Guztira 20 lan eskaintza eskainiko dituzte, eta izena eman behar da maiatzaren 1etik aurrera. Baldintzak: euskarako lehen maila izatea eta gidatzeko C baimena. Emakumeentzat eta gizonentzat moldatutako proba fisikoak egin beharko dituzte parte hartzaileek.


Gaurko Alepon iragarritako su-etena, indarrean

Siriako Gobernuak iragarri duenez, errebeldeen esku dauden Alepo ekialdeko auzoetan bonbardaketak etengo ditu goizeko zortzietatik arratsaldeko laurak bitartean.

Errebeldeak Alepo hiritik ateratzea ahalbidetzeko Siriako Gobernuak iragarritako su-etena gaur goizean sartu da indarrean, bertako Armadak jakinarazi duenez.

Armadako Komando Orokorrak atzo iragarritakoaren arabera, errebeldeen esku dauden Alepo ekialdeko auzoetan bonbardaketak etengo ditu goizeko zortzietatik arratsaldeko laurak bitartean.

SANA Siriako albiste agentziak ohar bidez adierazi zuenez, armak uztera eta amnistia dekretuari etekina ateratzera dei egiten Siriako Gobernuak errebeldeei.

Siriako Gobernuak gidatutako bonbardaketatan nahastuta dagoen Errusiak ere su-etena iragarri du gaurko.

Alepo Siriako bigarren hiri garrantzitsuena da, eta auzo batzuk Gobernuaren kontrolpean daude eta beste batzuk, ostera, errebeldeen pean.

Iraila erdialdean su-etena amaitu zenetik 500 pertsona inguru hil dituzte Alepon, Siriarako Giza Eskubideen Behatokiak zabaldutako datuen arabera. Bestalde, 275.000 pertsona inguru harrapatuta daude Alepo ekitaldean, Gobernu indarrek inguratuta eta elikagaiak eta botikak eskuratzeko zailtasun handiak dituztela.


Xabalote Gaztelekua ekainaren 9an inauguratuko da

Ekainaren 9an, hurrengo asteko eguenean, Xabalote gaztelekuaren inaugurazioa egingo da, 18:30ean. Jaietan itxita egon eta gero, ekainaren 16an irekiko ditu ateak gaztelekuak.

Janariarekin, edariarekin eta musikarekin inauguratuko dute herritarrek ekainaren 9an Xabalote gaztelekua. "Gaztelekuko ateak zabalik egongo dira bertara huribldu nah duen edozeinentzat", azaldu dute gaztelekuko arduradunek.

Jaien ostean gaztelekua berriro zabalduko da (ekainak 16). Eguenetan eta domeketan 17:00etatik 20:00etara egongo da zabalik eta egubakoitz eta zapatutan 17:00etatik 21:30etara.


Bat egin ostean, erein

Euskalgintzako taldeek eta erakundeek elkarrekin egin dute Korrikako kilometro bat. Lankidetza irudikatzeaz harago, beste helburu bat izan du AEK-k: eragileek ere konpromisoa hartzea, uste baitute norbanakoen hautua bakarrik ez dela aski.


Ligako bi faboritoek ez dute hutsik egin

Segundo bat eta 78 ehuneneko aldea atera zion atzoko estropadan Urdaibaik Hondarribiari. Alde estua egon zen beste behin TKE Ligako aurtengo bi handien artean. Beraz, domekarako emozioz beteriko lehia espero da.

19 minutu, 22 segundo eta 48 ehunenetan amaitu zuten lehia bermeotarrek.

Txanda desberdinetan burutu zuten beraien lana; biek ala biek dena eman, eta txandan nagusitzea lortu zuten.

Hondarribiaren denboragaz konparatuta, Urdaibaik lehen luzean 4 segundo gehiago zeramatzan, baina, ziabogaren ostean egoera guztiz aldatu zen. Bermeotarrek bigarren luze ikaragarria burutu zuten.

9 minutu, 43 segundo eta 61 ehuneneko denbora markatu zuten Ama Guadalupekoa ontzikoek lehen ziabogan, eta Bou Bizkaiako arraunlariei 5 segundo eta 15 ehuneneko aldea atera zieten. Hain zuzen ere, Kaiku zein Orio Bermeo baino azkarragoak izan ziren ziabogan.

Hondarribiak, Kaikuk, San Juanek eta Oriok osatu zuten lehen txanda. Hondarribiarengandik 11 segundo eta zortzi ehunenera sailkatu zen Kaiku, eta pasaitarrak izan ziren txandako hirugarrenak, hondarribitarrengandik 21 segundo pasatxora helduta. Oriok, ostera, Hondarribiak baino 24 segundo eta 88 ehunen gehiago behar izan zituen estropada amaitzeko.

Beste maila batean

Bigarren txandan Urdaibaik bere nagusitasuna agerian utzi zuen. 30 segundo eta 86 ehuneneko aldea atera zion Zierbenari, eta 35 segundo eta 38 ehunenekoa Tirani. Donostiarrak bere estropada egin zuen; irabazlearengandik 58 segundo eta 38 ehunenera sailkatu zen. Lehia hasi aurretik espero zitekeen emaitza da, baina, Kontxan ezuztekoak ere izaten direla jakina da. Hala ere, atzo ustekabe gutxi egon zen.

Urdaibaiko arraunlariak atzo, Donostiako portuan. Argazkia: Bermeo Arraun Argazkiak.

Ohorezko txandan

Kontxako bigarren eta azken jardunaldian, Bermeo, Hondarribia, San Juan eta Kaiku Ohorezko txandan egongo dira. Bestalde, Oriok, Zierbenak, Tiranek eta Donostiarrak osatuko dute lehen txanda.

San Juan nagusi nesketan

Bestalde, gizonezkoen aurretik emakumezkoen estropada jokatu zuten, eta San Juan izan zen zortzi taldeen artean azkarrena. 10 minutu, 39 segundo eta 88 ehuneneko marka lortu zuen, eta Hibaika bigarren sailkatuari 2 segundo eta 28 ehuneneko aldea atera zion.

Gizonezkoen lehian moduan, emakumezkoetan ere alde estua dago atzoko lehenengo hiruren artean, beraz, domeka honetan edozer gerta liteke.

Oriotarrak sailkatu ziren hirugarren, pasaitarrengandik 3 segundo eta 74 ehunenera.

Kontxako 1. jardunaldiaren sailkapenak:

GIZONEZKOAK:

Bermeo: 19:22.48

Hondarribia: 19:24.26 (+1.78)

Kaiku: 19:35.34 (+12.86)

San Juan: 19:46.00 (+23.52)

Orio: 19:49.14 (+26.66)

Zierbena: 19:53.34 (+30.86)

Tiran: 19:57.86 (+35.38)

Donostiarra: 20:20.90 (+58.42)

EMAKUMEZKOAK:

San Juan: 10:39.88

Hibaika: 10:42.16 (+0:02.28)

Orio: 10:43.62 (+0:03.74)

Zarautz-Getaria: 11:05.44 (+0:25.56)

Cabo: 11:11.62 (0:31.74)

Deusto: 11:17.64 (+0:37.76)

Hernani: 11:21.80 (+0:41.92)

Donostia: 11:24.02 (+0:44.14)


Palestinaren aldeko mobilizazioa egingo dute larunbatean

Palestina: 73 urteko okupazio eta erbestea izenpean mobilizazioa egingo dute larunbat honetan, Palestinako arabiarren kanporaketa edo Al Nakba salatzeko. Manifestazioa Bulebarretik hasiko da larunbatean, 12:00etan. Bigarren Mundu Gerraren ostean, Israelgo Estatua sortzeko, Palestinan bizi ziren arabiarrak kanporatzeari ekin zioten, eta kalkuluen arabera 800.000 arabiar inguru kanporatu zituzten. Gaur egun, haien lurretatik kanpo bizi diren Palestinako arabiarren kopurua 7.000.000 pertsona ingurukoa da.

Azken erasoak

Azken egunetan Israelek hainbatetan erasotu ditu palestinarrak Gazan eta Jerusalenen. Ramadam hilabetea amaitzear da, eta ekialdeko Jerusalengo Al Aqsa mezkitara milaka pertsona joan dira egunero. Tentsioak gora egin du hilabete osoan zehar, eta atzo liskarrak egon ziren palestinarren eta poliziaren artean; 300 zauritutik gora egon ziren, eta 200 pertsona baino gehiago eraman behar izan zituzten ospitalera.

Atzo, bestalde, Jerusalenen Eguna ospatu zuten sionistek; egun honek 1967an Israelgo Estatuak eskuratu zituen lurren hartzea gogoratzen du. Milaka sionista Erosten harresian zeuden eguna ospatzen, eta Al Aqsa mezkitan, harresitik gertu, sutea piztu zen, eta sionistak ospatzen hasi ziren.

Gazan ere tentsioak gora egin zuen atzo, eta gauez Israelek “150 helburu militante” bonbardatu zituen, gutxienez 24 pertsona akatuz, Hamasek lehenago jaurtitako zazpi suziriri erantzuteko.


Eztanda egin du festak, hemen dira Andramaixak!

Herriko jaiei hasiera ofiziala emateko, tradizioari eutsiz, Ikurrinari agurra egin diote udaletxe aurrean, Aretxabaletako Abesbatzak eta Leizarra musika eskolako dantzariek lagunduta. Aurten, gainera, Oihana Aldai futbol jokalariak izan du pregoia irakurri eta txupina botatzeko ohorea.

Ondoren, konfeti eta serpentina koloretsuekin eta Ondalan erraldoien konpartsaren kalerjirak girotu du gaur ofizialki hasi eta zapatura bitartean ospatuko dituzten herriko jai nagusiak.


ELAko Txiki Muñozi elkarrizketa, 'ETB Hoy'n

Aiora Renteriak Zea Maysen disko berria aurkeztuko du 'Entrada Libre'n.

Txiki Muñoz ELAko idazkari nagusiari elkarrizketa egingo diote ETB2ko 'ETB Hoy' albistegian.

Estepan Aldamiz-Etxebarriak egingo dio elkarrizketa ETB1en, eta Felix Iriarte, Duñike Agirrezabalaga eta Ludger Mess solaskideen partaidetza izango du platoan.

Zea Mays-en lan berria, 'Entrada Libre'n

Vanessa Sanchezek Aiora Renteria Zea Mays taldeko abeslaria hartuko du gonbidatu ETB2ko 'Entrada Libre' saioan. Taldearen Da lan berria aurkeztuko du Renteriak.


Jon Iriondo Oriora itzuliko da

Ondarrutarra B taldeko entrenatzaile izango da Anjel Larrañagarekin batera, eta arraunlari ere bai. Emakumezkoen taldean Xanti Zabaletak jarraituko du, eta Jon Salsamendik gizonezkoetan.

Jon Iriondo ondarrutarra Oriora itzuliko da datorren denboraldian. Arraunlari eta entrenatzaile lanetan ariko da, B traineruaren ardura ere izango baitu Anjel Larrañagarekin batera [aurten, Alexander Estebanek egin duen lan bera]. 1998tik 2005era ibili zen Orion, eta azkeneko taldea herrikoa izan du: Ondarroan egin du arraun aurten. Urdaibai, Castro eta Portugaleten ere ibili da.

Baieztatu egin ditu Oriok hiru traineruetako entrenatzaileak, eta Iriondorena da berrikuntza bakarra. Beste gainontzean lehengoek jarraituko dute: Larrañagak B taldean, Jon Salsamendik A traineruan, eta Xanti Zabaletak emakumezkoekin.

Beste albiste batzuk ere baieztatu dira gaur beste talde batzuetan. Asier Zurinaga patroia, Santurtzira itzuliko da. Aurten ez da aritu arraunean, eta aurreko bi sasoiak egin zituen 'Sotera' traineruko txopan. Harekin igo zen Santurtzi Eusko Label ligara duela bi urte. Taldea utziko dutenak Juan Mari Lujanbio eta Cristian Garma dira, aurtengo bi patroiak. Garma Pedreñara doa, Joseba Fernandezen aginduetara. Pedreñara doan bestea Gabi Bedia da. Bertako arraunlariak San Juanen eta San Pedron egin ditu azkeneko lau denboraldiak.

Ondarroan ere bada mugimendu gehiago, Iriondorenaz gain. Taldea utzi dutenak hauek ere badira, oraingoz: Igor Frances (Urdaibai), Iñaki Urtubia, Iban Verdugo, Jon Carrillo eta Beñat Apraiz. Zulo horietako batzuk betetzeko, ondorengo hauek bereganatu ditu Ondarroak: Eneko Zabala (Kaiku), Mikel Lasa eta Erik Aranburu. Ez dira bakarrak izango. Emakumezkoen taldea zuzentzen, berriz, segitu egingo dute June Aranbarri eta Nagore Osorok.


Azken seitik bost irabazita, salbazio postuetan da Hondarribia FE

Martxoaren 5ean, 24. jardunaldiaren ondoren, Preferenteko taldea zen Hondarribia FE. Sailkapenean azken bigarren 20 punturekin, eta salbaziotik 5 puntura. Lehen itzulia ere horrela bukatu zuen taldea, bi partida bakarrik irabazita eta zuloan sartuta. Eta bigarren itzuliko lehen zazpi jardunaldien ondoren egoera berean zegoen, joko hobea eginez, baina jaitsiera postuetan murgilduta, eta geroz eta denbora gutxiago buelta emateko. Preferentekoa ziruditen.

Baina udaberria ondo etorri zaio Hondarribia FE-ri, eta bolada sinestezinean sartu da. Azken sei partidetatik bost irabazi ditu —besteak beste liderraren eta 3.aren kontra—, eta beste bat berdindu. Sei partida jarraian galdu gabe, eta zulotik atera dira. Lau talde jaisten dira Preferentera eta Hondarribia seigarrena da atzetik hasita, eta 3 puntura du jaisten den laugarren taldea.

Larunbatean 0-3 irabazi zuten hondarribiarrek Lasarten Ostadarren kontra, aurkari zuzen baten kontra. Zulotik atera, Ostadar zuloan sartu, eta mirarian sinesteko moduko emaitza lortu, hori guztia egin zuen larunbatean taldeak. Ezin hobe atera zen dena. Emaitza horren ondoren, dagoeneko esan daiteke datorren urtean Preferenten jokatuko dutela bai Ostadarrek, baita Martutenek ere, eta Aloña Mendik hanka bat du maila horretan (sailkapena).

Hiruren arteko borroka

Ziurrenik azken jardunaldian erabakiko da jaitsiko den laugarrena zein den. Beti Gaztek 33 puntu ditu, Elgoibarrek 35, eta Hondarribiak 36. Hondarribiarrek averagea alde dute Beti Gazterekin, baina kontra Elgoibarrekin. Berdeek ez dute gaizki, Beti Gaztek beraiek baino lau puntu gehiago lortu behar dituelako, hamabi daudenean jokoan. Hori bai, ez dute egutegi errazena eta ezin dute hutsik egin.

Datorren asteburuan Aretxabaletaren kontra jokatuko du Hondarribia FE-k, Hondartzan. Azken hemezortzi puntuetatik 16 lortu ditu Hondarribiko taldeak, baina ez da nahikoa. Udaberriak jarraitu behar du, eta zaleen laguntza beharko da horretarako.

Neguan garaipen bakarra lortu zuen taldeak, Deban. Udaberria oso desberdina ari da izaten


Silikosiaren itomena epaitegira iritsi da

Marmol lantegietan beharrean aritutako askori eragin die silikosiak. Kuartzozko aglomeratuak egiten hasi zirenean lantegiek ez zietela esplikatu nola landu behar zuten material berria, salaketa hori eraman dute auzitara. Epaiaren zain daude orain.


Txurik 2008tik aske egon beharko zukeela salatu du Etxerat elkarteak

Jose Mari Perez presoak bihotzekoa izan zuen lehengo astean; haren osasun egoerak hobera egin du, baina erietxean da oraindikEuskal presoaren alde, manifestazioa egingo dute Zarautzen, larunbatean, 18:00etan

«Kartzelako gizarte laguntzaileak asteazken goizean deitu zigun anaiari bihotzekoak eman ziola- eta ospitalera eraman zutela esateko. Orain, nahiko ondo dago, baina haren egoera larria da». Jose Mari Perez Txuri euskal presoaren osasun egoeraren berri haren arreba Pili Perezek eman zuen atzo, hainbat herritarrek eta Etxerat-eko kideek Donostian egin zuten agerraldian. Joan den astean, Zarauzko (Gipuzkoa) preso Jose Mari Perezi bihotzekoak eman zion Burgosko kartzelan: «Bizikletan zebilela, besoan eta bizkarrean min arraro bat nabaritu zuen, eta kartzelako medikuarengana joan zen. Hark azterketa bat egin zion, eta egoera larria zela ikusi zuenez, ospitalera eraman zuten berehala». Erietxean kateterismo bat egin zioten, eta stent bat ere jarri zioten. Perez zaintza intentsiboetako unitatean eduki zuten bi egunez; ostegunean, gelara igo zuten, eta, egun, han dago. Presoaren familiartekoek esan dutenez, espetxearen baimena badute senidea ikusteko, eta ostegunean egon ziren harekin. Etxerat elkarteko kide Oihana Lizasok adierazi duenez, euskal presoaren osasun egoera «eboluzio ona» ari da izaten.

Etxerat-ek gogorarazi du Perezek aurten 25 urte beteko dituela espetxean eta lau urte direla kalean behar zukeela: «2008tik aske behar lukeen arren, Auzitegi Gorenak 197/2006 doktrina aplikatu zion, eta 30 urtera zigortuta dago». Hori dela eta, Txuriren egoera salatzeko, manifestazioa egingo dute larunbatean, 18:00etan, Zarautzen, udaletxeko plazatik abiatuta. Etxerat-en arabera, «ezinbestekoa» da euskal preso politikoei ezartzen zaizkien salbuespenezko zigorrak amaitzea. Eta dei egin die Espainiako eta Frantziako gobernuei senideen oinarrizko eskubideak urratzen dituzten muturreko egoerak indargabetzeko. Txuriren kasua indarrean dagoen espetxe politikaren adibidea dela uste du Etxerat-ek, zarauztarrak beste arazo batzuk ere izan baitzituen bihotzekoak eman aurretik. «Euskal preso politikoei bizi guztiko zigorrak ezartzen zaizkie; eta espetxean denbora luzea igaro behar izateak presoen osasunean eragiten du».

Iñaki Erro eta Txus Martinen kasuak ere aipatu zituen Etxerat-eko Lizasok. Erro kartzelan dago zigorraren hiru laurdenak beteak izan arren, eta urtarrilaren 18an erietxera eraman behar izan zuten bihotzeko arazo larri baten ondorioz. Martinek ere gaixotasun larri bat du, eta Zaballako espetxera (Araba) lekualdatu zuten iazko azaroan. Espainiako Auzitegi Nazionalak joan den astean atzera bota zuen Martin aske uzteko eskaera.

Aurten, hiru istripu dagoeneko

Euskal presoen senideek 2012an dagoeneko hiru errepide istripu izan dituztela ere jakinarazi zuen Etxerat-ek. Horietatik bi, igaro den asteburuan. Ostiralean, Gorka Betolaza Gasteizko presoa bisitatzera zihoazen hiru lagunek izan zuten istripua. Valladolid inguruan, errepide bazter bat jo zuten, eta autoa erabat suntsitu zen. Bidaiariek ez zuten kalte fisiko larririk izan. Igandean, berriz, Puerto IIIn (Cadiz, Espainia) bisita egitetik zetozen hiru lagunek izan zuten ezbeharra. Joseba Esparza, Xabier Rey eta Joseba Lerin presoen senide eta lagunak ziren, eta haiek ere ez zuten kalte fisikorik izan, nahiz eta autoak kalte handiak izan. Hirugarren istripua urtarrilaren 28an gertatu zen, Eibarren (Gipuzkoa). Ondorioz, Arkaitz Argote presoaren senide batek gorputz osoa mindua izan du.

Etxerat elkarteak salatu du sakabanaketa politikaren ondorio direla istripu horiek, eta politika horiek indargabetzeko eskatu du.

«Borroka eguna» Potiersen

Atzo Askatasunak informatu zuenez, Potierseko espetxean (Frantzia) diren euskal presoek «borroka eguna» egingo dute larunbatean, «espetxe baldintza onartezinak, besteak beste urrunketa eta sakabanaketak are gehiago larritzen dituzten bisitentzako baldintzak eta frantses agintarien jarrera salatzeko». Espetxe kanpoaldean, berriz, elkarretaratzea egingo dute.


"Pasaiako kanpo kaiaren proiekturik ez da existitzen"

Leire Betetak kanpo aholkulari gisa dihardu orain Lezon. Pasaiako kanpo kaiaz galdezka joan gatzaizkio eta politikariei entzun ez dizkiegun argibideak eman dizkigu.

Arrabots handia entzuten da Pasaiako kanpo kaia dela eta. Zertan da proiektua?

Proiektua deitu diozu, baina berez ez da proiekturik existitzen. Gaur egun dagoena plan bat da, Portu Agintaritzak nahitaez egin behar duena, Azpiegituren Gida-plana deitzen dena. Horren baitan, portuak nondik joko duen, zer nolako azpiegiturak beharko dituen eta bere ekonomia zein izango den zehaztu behar ditu Agintaritzak. Hor aipatzen da kanpo kaia, Gida-plan horren barruan. Alegia, kanpo kaiaz agertu duten bakarra marrazkiak dira, diseinuak, gida-plan horren barruko proposamena besterik ez da.

Portuko Agintaritza gida-plan horren ingurumen azterketa tramitatzen ari da orain Madrilen. Azterketa horren harira heldu da, hain justu, Espainiako Ministerioak egin duen txostena, Gida-plan horrekin, eta zehazki kanpoko kaiaren ideiarekin, hain gogor azaldu dena. Ministerioak arazo larriak ikusten dizkio kanpo kaiari, eta ez dira bakarrak, Eusko Jaurlaritzako Ingurumen sailak ere zalantzan jarri zuen, ingurumenaren gaineko inpaktua gogorregia izateaz gainera, ekonomikoki bideragarria izateko ere nahikoa froga ikusten ez diolako.

Txostenean alternatibak aztertzea eskatzen da, esate baterako, gaurko kaiari arreta jartzea eta hobetzea, eta Agintaritzak hori ez du ezertarako kontuan hartu.

Nork du azken hitza afera honetan?

Espainiako Ingurumen Ministerioak jasanezina dela esaten badu, bertan behera geldituko litzateke. Baina orain ez dira kanpo kaia tramitatzen ari, baizik eta Azpiegituren Gida-plana. Beraz, Ingurumen Ministerioak plan horren gaineko epaia emango dio, eta aldaketek ere, horren gainekoak izan beharko dute. Zerk ez du Ministerioaren azterketa pasatzen? Kanpo kaiak. Beraz, ideia hori aldatu egin beharko du, eta alternatibak aztertu, dela barruko kaia berritzea, dela Lezoko plataforma logistikoa, dela Bilboko kaiarekin lankidetza… Baina noizbait onartu egin beharko da plana, modu batera edo bestera, Portuko Agintaritzak ezin baitu plan hori gabe aurrera egin.

Zein epe dute?

Agintaritza eta Ministerioa elkarrekin lanean ari dira orain. Ingurumen Memoria atera behar dute aurrera, legeak ezartzen duen beste tramitazio bat. Memoria hori aurrera atera dadin, alegazio guztiei erantzun behar die Agintaritzak, eta, kontuan hartu milaka izan zirela, gehienak kanpo kaiaren kontrakoak. Memoria horrek, Agintaritzak Ingurumen Iraunkortasunaren txostena nola egin duen aztertuko du, eta zeintzuk diren ingurumenaren gaineko eragin esanguratsuenak. Azkenik, Gida-planean aldatu beharrekoak ere jasoko ditu. Luze joko du.

Ministerioak ikerketa zorrotzak eskatu zizkien, besteak beste, kanpo kai horrek itsasoko habitat ezberdinetan izango lukeen eraginaz, edo trafikoak zetazeoei sortuko liekeen eragozpenez eta antzekoez. Horri guztiari erantzutea ez da batere erraza.

Barruko kaiaren hobetzea ere aztertu beharra daukate…

Horixe da niretzat interesgarriena. Azken finean, gaurko egoera ez du inortxok ere nahi, hemen bizi garenok ere ez. Badakigu bizi kalitatea txarra dela, baina egia da, halaber, inongo konturik ere ez dela hartzen. Portua eta hiria bateraezinak direla esaten zaigu, baina ez dira sekula saiatu. Hor lan handia dago egiteko.

Ingurumen Ministerioak eskatutako alternatiben artean, hori ere badago, hain zuzen ere, gaurko portua hobetzea, inguruko hiriekin bateragarria izateko. Hortaz, behar bezala egin beharko dute azterketa.

Zer diozu barruko berritzeaz?

Posible dela iruditzen zait. Portu askotan aplikatzen dira ingurumen praktika egokiak. Akaso, aproba eginda, beste tokietan ikusten ez diren eragozpenak sortuko dira, ez dakit, baina aproba hori behinik behin egin beharko da.

Bestalde, portuaren funtzionamenduaz ere zalantza handia dago. Portuak karga-deskargarako guneak dira izatez, eta horrek ematen du dirua. Hemen besterik ikusiko duzu, eta zenbakiek ere halaxe frogatzen dute, portu hau hainbat enpresen biltegi gisa erabiltzen dela. Txatarra eta antzekoak deskargatu eta hilabeteak ematen dituzte bertan, eta praktika horietxek dira, justuki, arazoak sortzen dituztenak, txatarra-meta erraldoi horiek, batere estali gabe, batere bildu gabe. Hor dauden bitartean askatzen duten hautsa herrigunera eramaten du haizeak.

Karga-deskarga sistemak ere batek daki noizkoak diren, ez zaie inongo neurririk ezarri eragiten duten kaltea ekiditeko… Nola justifikatzen duzu desastre hori kanpora ateratzea? Eta bitxia da, zeren Azpiegituren gida-plan horretan aipatzen denez, kaia kanpora ateratzen denean, orduan bai, orduan izugarrizko neurri pila hartuko dute kontuan… Tira, eta zergatik ez dira gaurdanik hasten?

Udalek ez dute horretan ahalmenik?

Agintaritzak administrazio kontseilua du. Bertan, Eusko Jaurlaritza, Espainiako Sustapen Ministerioa, sindikatuak eta udalak daude. Beraz, erabakiguneetan badute boza eta zeresana. Jakina, gauzak asko aldatzen dira segun eta zein indar politikok agintzen duen.

Bestalde, Agintaritzak kudeatzen du portua, baina lurrak udalerriarenak dira eta udalek ere badituzte hor eskumenak. Portuan dauden enpresek udalaren baimena behar dute jarduteko. Eta ez dakit zergatik, beharbada portuari ez zaiolako interesatzen baimen horren berri zabaltzea, baina nik esango nuke enpresa gehienek ez dutela udal lizentziarik. Inoiz udala joan izan zaienean ezikusiarena egin dute, edota portuko kontzesioarekin aski dela argudiatu. Tristea da, baina lizentzia horiek kudeatzen ez badira, ezin dira neurri zuzentzaileak ezarri.

Zer izorratuko luke Kanpo kaiak?

Kaia kanpoan eraikitzeko, ez omen dute mendia ikutuko. Hori ezinezkoa da. Tira, tunela besterik ez, diote. Baina azaldu beharko dute plataforma eta gainerakoak nola egingo dituzten mendia ikutu gabe… Magiaz? Itsas labarrei itsatsitako azpiegitura eraikitzea planteatzen da. Jaizkibel mendia Europak babestutako eremua da, baina hori ez omen dute ikutuko. Zero metrotik gora hasten da babesa, gaur egun. Plataforma hori, itsasoak irentsiko ez badu, hortik gora eraiki beharko dute, mendi gainean, alegia.

Horrez gain, itsas labarretara hurbildu den edozeinek daki itsas labarrak oso eremu dinamikoak direla, higadura etengabekoa dela, landareak hazten direla, harriak erortzen direla… Beraz, ezponda horri eutsi egin beharko zaio, plataforma hondatzea nahi ez bada. Ez dutela mendi hori ikutuko? Askotxo esatea da.

Itsas labarra, bestalde, izenak ondo dioen bezala, itsasoari lotutako eremua da, aurrean 100 hektareako plataforma ezartzen badiozu, esango didazu itsasoarekiko erlazio hori non gelditzen den. Itsas hondoari dagokionez, plataformak beteko duen eremu horretako bizitza desagertu egingo da.

Jaizkibelgo itsasertza euskal kostaldeko eremu birjin luzeena eta handiena da (15 kilometro). Belatzek edo saizuriek bezala, babestuta dauden hegazti harrapakari askok bertan egiten dituzte habiak, hor ez baita erasorik, ez inpakturik, ez eraikinik… Baldintzak aldatuta, aberastasun hori desagertu egingo litzateke. Hori guztia, eraikuntza lanekin bakarrik.

Gero, aktibitateak berak dakarren zarata, kutsadura. Dei deiezaiotela nahi duten bezala, baina hori eremu natural batean eremu industriala sartu nahi izatea da. Bestalde, dieselak, petrolioa, tankeak, mota horretako merkantziak ekarri nahi dituzte. Denok dakigu horien garraioak zer arrisku dakarren.

Zer izan beharko luke Jaizkibel mendiak eta zer babes izan beharko luke zonaldeak?

Jaizkibel mendia Europako Natura 2000 Sarearen baitan dago 2004 urteaz geroztik eta horri dagokion kudeaketa plana eduki behar du. Dokumentua idatzita dago, parte-hartze prozesua ere izan zuen, egin zitzaizkion ekarpenak handik eta hemendik, baina oraindik ez da onartu. Prozesu hori geldirik dago.

Zer esan nahi du horrek, babesik gabe segitzen duela?

Ez. Horri esker ez da kanpo kaia aurrera atera, ezta aterako ere ziurrenik, eremu babestua delako.

Natura 2000 Sareak, gunea babestea ez ezik, hobetzea ere badu helburu. Kudeaketa planak esaten du Jaizkibelen zein espezie diren esanguratsuak, zein habitatek behar duen zainketa berezia, non egin behar den aparteko ahalegina. Zeren, Jaizkibelek, ezer edukitzekotan, interes potentzial handia du. Landaretzari dagokionez, pinudi asko dago, baina bertako zuhaitzak ere berreskura daitezke, adibidez ametza. Eta horretarako ekintzaplan egokia behar da. Tamalez, Eusko Jaurlaritzako tiraderaren batean dago gordeta dokumentua.

Ez du iraungitze-datarik?

Berez, iazko abendurako onartuta behar zuen. Hori zen Europak finkatutako epea, 6 urtekoa. Parte-hartze prozesua ere iaz egin zen, baina dokumentua oraindik ez da erakusketa publikora atera. Horixe baita protokoloa, onartu baino lehen, alegazioak egiteko aukera dago. Gero, denboraldi bat eman behar da ekarpenak jaso, erantzun eta onartzeko.

Europak ez al du estutzen?

Normalki marjina ematen du. Jaizkibelgoa ez da kasu bakarra. Dena den, aterako ez balitz, Europara jo eta han kexa azaltzeko aukera dago.

Zer eragin izan dezake hemengo biztanleen kexak?

Garrantzi handia du. Ingurumenean inpaktu handia izan lezakeen ezer onartzeko, justifikazioa bilatu behar zaio. Bertakoen iritzia oso kontuan hartzekoa da, ez baita berdin inpaktu handia izango duen horren beharra mundu guztiak sentitzen duenean, bertako elkarteak ere ados daudenean.

Zergatik dute Jaizkibel-Uliak zero mailarainoko babesa? Zergatik ez da itsasoa ere kontuan hartu?

Lapurdiko kostako zona babestuek bi eremuak hartzen dituzte kontuan, lurtarrak eta itsastiarrak dira, ez dago zero mailako banaketarik, zeren ekologiaren ikuspegitik, zatiezina da, marearteko eremua deritzo horri. Jaizkibelen kasuan, Eusko Jaurlaritzako Ingurumen sailburuordearen hitzetan, itsasoko eremua ez zuten Natura 2000 Sarean sartu garai horretan ez zegoelako itsasoari buruzko informaziorik. Datu faltagatik egin zen horrela. Egun, ordea, gero eta informazio gehiago dago, eta badakigu Jaizkibel-Uliako itsas eremuak baduela nahikoa balore Natura 2000 Sarean sartzeko.


Osakidetzako iruzurra: bi urte argibiderik gabe

Gaur bi urte plazaratu zituzten mediku espezialisten proban izandako iruzurra azaleratu zuten paperak. Bost espezialitate ikertzen ari dira epaitegian, eta bi sendagilek datorren asteartean deklaratuko dute


Urteko egitarauaz hitz egiteko

batzarra gaur

Mendiriz Mendi elkarteak urteko batzarra du gaur, 2008 urteko elkarteko jardueretaz eta egutegiaz hitz egiteko. Arratsaldeko 20:00etan, Iturregi plazan Mendiriz Mendik duen bulegoan.


Gola egiteko jaurti egin behar dela berretsi zuten aretxabaletarrek

Joko aldetik partidua ona izan ez arren, egin zituzten golak ikusteagatik bakarrik balio izan zuen zapatu arratsaldea Ibarran pasatzea. 32. minutuan sartu zuen Haritz Igatuak lehenengo gola. Zelai erdian baloia lapurtu eta atezaina aurreratuta ikusi ostean, baloia jaurti eta zuzenean barrura sartu zuen. Gol polita.

Bigarren gola aldageletara joan baina minutu batzuk lehenago egin zuen Ibai Hernandezek. Gainera, hirugarrena egiteko aukera ere izan zuten hurrengo jokaldian baina 2-0koarekin joan ziren atsedenera.

Baloi luzeak bota zituzten

Etxeko taldea Behobia baino hobea izan zen lehenengo zatian. Hala ere, jokalariak ez ziren eroso ibili zelaian eta pase motzetan oinarritutako jokoa ezin izan zuten egin. Baloi luzeak jaurti zituzten, eta diagonalak aprobetxatu gura izan zituzten, aurkariei bizkarra hartu eta gola egiteko.

Bigarren zatian, hirugarren gola egin ostean, zerbait erlaxatu egin ziren etxekoak. Igartuak egin zuen hirugarrena: area kanpotik baloia jaurtita. Ondoren, partiduaren erritmoa jarraitzea kosta egin zitzaien aretxabaletarrei, eta ondorioz nekea nabaritu zuten jokalariek.

Behobiaren aukerak

Behobiak ez zuen amore eman. Azkeneko hamar minutuetan hainbat gol aukera izan zituzten baina langak etxekoen alde egin zuen. Hala, ezin izan zuten Iker Agirregaribia gainditu.

Kronika osoa eta Haritz Igartuari elkarrizketa Asteleheneko Goiena paperean.


Udalak egoera ekonomikoa jendaurrean aurkeztu du

150 bat bizilagunek hartu zuten parte Urduñako Kultur Etxean udalaren egoera ekonomikoaren berri ematea helburu zuen batzar herritarrean, arratsaldeko zazpiretan eman zitzaion hasiera eta bi ordu inguru iraun zituen, herritarrek euren kezkak eta galderak luzatzeko tartea ere izan zen.

Karlos Arranz, hiriko alkatea eta Asun Vadillo, ogasun zinegotziak Urduñako udalak eta bere menpe diren enpresa publikoen egoera aztergai izan zuten.

150 bat bizilagunek haru zuten parte Urduñako Kultur Etxean udalaren egoera ekonomikoaren berri ematea helburu zuen batzar herritarrean, arratsaldeko zazpiretan eman zitzaion hasiera eta bi ordu inguru iraun zituen, herritarrek euren kezkak eta galderak luzatzeko tartea ere izan zen.

Karlos Arranz, hiriko alkatea eta Asun Vadillo, ogasun zinegotziak Urduñako udalak eta bere menpe diren enpresa publikoen egoera aztergai izan zuten.

Gauzak horrela, Urduñako udala izan zuten mintzagai lehenik, erakunde honek duen zorra eta aurtengo aurrekontuetan izango duen defizitaz mintzatu ziren. Zorrari dagokionez, udalak 2 kreditu ditu, biak hogei urterako: bata 1.890.126€koa, 2004 urteko abendutik eta beste bat 2.000.000€koa, 2005ko abendutik, biek bi urteko gabealdia izan zuten. Zor hauek udalari urtean 361.000 euroko gastua suposatzen diote (280.000€ amortizazioa eta 81.000 interesei dagokionez). Urte amaierarako, 2.875.890 zorra ordaintzeke geratuko dela aurreikusten dute.

Defizitari dagokionez, 175.416 euroko defizitarekin amaitzea estimatzen dute; aurtengo aurrekontua aurreikusitako diru sarrerak bete ez direlako; dena den azken hilabeteetan hartutako neurriak eta diru iturrien hobekuntzak egoera zerbait arindu dute, ekainean urte bukaerarako 416.000 euroko defizita estimatzen baitzen.

Urduñederra, promozio ekonomikorako sozietate publikoak, bi kreditu nagusi ditu biak ala biak 30 urtetarako, bata 2.200.000€koa Aduanako berritze lanetarako egina 2005. urtean; beste kreditua 2007an eskatu zen 650.000€ko kopuruagatik; honetaz gain, 2008. urtean 653.000 euroko kreditu-linea bat eskatu zuen sozietateak, aurtengo lehen hilabetetan ordaintzeari bukatu zaio, baina horretarako 220.000€ko beste kreditu-linea bat eskatu behar izan zuten 2012 ordaindu behar izango dena.

Aurrekontuari dagokienez, aurten 145.000 euroko defizita estimatzen zaio.

Arkupea, udal zaharren egoitza eta eguneko zentroaren kudeaketaz arduratzen den sozietate publikoak, bere aldetik, krediturik ordaindu behar ez badu ere, isurtasun arazo larriak izaten ari da; sozietatearen egoera ekonomikoa hobetzeko hainbat neurri hartu badira ere, urte amaierarako 280.000€ko defizita izatea espero da.

Urduñak, egoera ekonomiko oso larria bizi du 600.000 eurotik gorako defizitak eta urte amaieran 5.631.231 euroko maileguak kitatu beharrak aurrekontuak erabat baldintzatuko ditu datorren urterako. Kontutan izan behar da 730.000€ kredituak ordaintzeko behar izango direla 2012 urtean zehar, Urduñederra elkartearen kreditu linearekin batera milioi bat euro suposatuko dutela.

Egoera kezkagarria bada ere, udal arduradunak ziur dira egoera hobetu egingo dela, eta horretarako neurriak hartuko dituztela iragarri dute: Ez ohiko gastuei udalaren ordainak murriztu, kanpo erakundeekin hitzartutako gastua negoziatu, 3 elkarteentzako kontratu orokorrak aztertu, langileekin negoziatu soldata politikaz, ondare inbentarioa egin eta berritu, kanpo kontratazioaren berrikuspenean aurrera egin eta abar luze bat iragarri zituzten. Erronka honi aurre egiteko parte hartzea garatuko dutela azpimarratu zuten.


Toponimia jasotzeko beka jarri du martxan Gorlizko Udalak

Gorlizko Udalak gaur jarri du martxan udalerriko toponimoak jaso eta finkatzeko helburu izango duen beka. Ikerketa lana Euskaltzaindiko Onomastika sailarekin batera burutuko da eta urte batean egin beharko da gehienez jota, trukean 18.000 euroko jasoko duela beka eskuratzen duen pertsona edo lan taldeak. Eskatzaileak Euskal Filologia edo Historia ikasketetan lizentziatuak izan edo azkeneko kurtsoan egon behar dira eta eskabideak Gorlizko Udal Erregistro Orokorrean aurkeztu beharko ditzute. Memoria eta gainontzeko agiriak aurkezteko epea gaur zabaldu egin da Bizkaiko Aldizkari Ofizialean argitaratutako oinarriak direla medio, eta 30 egunez egongo da zabalik. Interesatuek gaiari buruz esperientzia handirik izango ez balute Uribe Kostako Mankomunitateko Euskara Zerbitzuaren laguntza eta argibideak jasoko lituzkete. Zehaztasun gehiago Gorlizko Udaletxean, Gorlizko Kultur Etxean eta Uribe Kostako Zerbitzu Mankomunitateko Euskara Zerbitzuan galdetu daitezke. Argazkian, Emma Calzada Gorlizko alkatea.


Arabako Bertso Kuadrilla Arteko txapelketa ate joka

Ostiralean hasiko da Araban bertsolari eta bertsozaleen elkargune izan nahi duen txapelketa. Oier Suarez Arabako Bertsozale Elkarteko sustapen ordezkariak eman ditu txapelketaren xehetasunak.

Txapelketa eredua izango du berriro Arabako Bertso Kuadrilla Arteko txapelketak. Bat-bateko ereduan nahiz idatzizkoan jokatuko da eta final nagusia Gasteizen izango da martxoaren 17an. Ostiralean hasiko da Araban bertsolari eta bertsozaleen elkargune izan nahi duen txapelketa. Oier Suarez Arabako Bertsozale Elkarteko sustapen ordezkariak eman ditu txapelketaren xehetasunak 'Mezularia'n.


Espetxean hil da Kepa del Hoyo euskal presoa, bihotzekoak jota

Barne Ministerioaren arabera, kirola egiten ari zela gertatu da. Sortuk mobilizazioetara deitu du gaurko, eta manifestaziora larunbaterako.

Hogei urte zeramatzan preso Kepa del Hoyok Badajozen (Espainia). Sare plataformak eta haren gertukoek jakinarazi dutenez, astelehen honetan hil da, bihotzekoak jota.

Berri agentzietara bidaliko ohar batean, Espainiako Espetxeetako Zuzendaritzak berretsi du senideei esandakoa. Azaldu du goizean modulu bereko kideekin kirola egiten ari zela bihotz-biriketako geldialdia izan duela eta espetxeko sendagileek aurrena eta hara joandako urgentziazko zerbitzuetakoek gero ezin izan zutela suspertu. Eguerdi aldera eman die heriotzaren berri Badajozko espetxeko zuzendaritzak senideei eta epaileari.

Del Hoyo 1999an atxilotu zuten, bi urte lehenago Daniel Villar polizia hiltzeaz akusatuta. 2012an Badajozen preso zegoela salatu zuen funtzionario batek iraindu eta mehatxatu egin zuela. Etxerat elkarteak adierazi zuenez, "funtzionario horrek aspalditik erakutsi du jarrera txarra euskal preso politikoekiko oro har, oso jarrera oldarkorra duelarik haiekin". Del Hoyok, orduan, espetxeko zuzendaritza egoeraren berri eman zuen, eta moduluz aldatzeko eskatu. Ezezkoa jaso zuen, ordea.

Ezker abertzaleko eta EH Bilduko hainbat erakundek espetxe politikarekin lotu dute heriotza, eta salaketak egin dituzte sare sozialetan. Mobilizazioak antolatzen ere hasi dira: Iruñean, PPren egoitzaren aurrean eta Azpeitian.

Mobilizazioak, omenaldia eta manifestazioa

Sortuko kideek Donostian eginiko agerraldi batean mobilizazio gehiago deitu dituzte astearterako, "herri guztietan", 19:00etan. Eta omenaldi bat antolatu du asteazkenerako, Galdakaoko tanatorioan. Larunbaterako, berriz, manifestazio nazionala, Galdakaon, 18:00etan. Baionan ere egingo dute protesta, asteartean, 19:00etan Espainiako kontsularen egoitzaren aurrean, Sortuk deituta.

Agerraldian izan dira Arkaitz Rodriguez Sortuko bozeramailea, Antton Lopez Sortuko Presoen batzordekoa, Rufi Etxeberria Gatazkaren Ondorioen Konponbiderako batzordekoa, Garbiñe Aranburu LABeko idazkari nagusia eta Ernaiko kideak. Rodriguezek azpimarratu duenez, "salbuespenezko espetxe politikak" hil du Del Hoyo. Gogoratu du presoak 20 urte eman dituela Espainiako Estatuko espetxeetan "dispertsatuta eta isolatuta", eta horrek "ondorio jakinak" dituela: "estresa, ezinegona...".

Nabarmendu du, halaber, Del Hoyo kalean beharko lukeela, 30 urteko espetxealditik 20 urte beteta zituelako. "Espainiar legedia aplikatuta kalean behar luke. Gerra estrategia baten baitako salbuespen legediak mantentzen zuen espetxean". Sortuk gogor salatu du Espainiako Estatuaren "gerra estrategia". "Ezker abertzaleko kideek", aldiz, "bake eta askatasunaren bidea" urratzen jarraitzeko konpromisoa dutela adierazi du. Horrekin loturik eragile politiko, sozial eta sindikalei dei egin diete "salbuespen legediarekin amaitzeko bidea elkarrekin egiteko".

Antzera mintzatu da Arnaldo Otegi EH Bilduko koordinatzaile nagusiak, bideo batean. Adierazi du presoak "kaleratzeko" beharrezkoa dela eragileen artean bide orri bat adostea. Elkartasuna helarazi die Del Hoyoren senideei eta adierazi du atzokoa "dolua eguna" izan dela Euskal Herrian: «Abertzale bat hil dute».

Aralarrek, ohar batean, "larritzat" jo du gertatutakoa eta adierazi du "inoiz gertatu behar ez zuen gertakaria" izan dela. "Halako egoera batek agerian uzten du Espainiar estatuak indarrean duen salbuespeneko legedia bertan behera uztea ezinbestekoa dela".

Sortu eta EH Bilduko talde batek Badajozera egingo du bidaia, senideekin batera Del Hoyoren gorpua ekartzeko. EH Bilduren izenean Julen Arzuaga izango da eta Sorturen partetik Rufi Etxeberria eta Antton Lopez.

Etxerat-ek, berriz, urtero Azpeitiako Loiolako Santutegiaren aurrean egiten duen elkarretaratzea baliatuz, prentsaurrekoa emango du Del Hoyoren heriotzari buruzko balorazioa egiteko eta senide eta lagunei babesa eta elkartasuna helarazteko.

AEM Amnistiaren Aldeko eta Errepresioaren Aurkako Mugimenduak ere salatu du Del Hoyoren heriotza. "Bizi osorako zigorra ezartzen diotenari kartzelan hiltzea izaten dela naturalena". "Borrokarako" deia egin du AEMk. Elkarretaratzea antolatu du astearterako, Donostiako Bulebarrean, 19:30ean

Hamasei preso kartzelan hilak

EPPK Euskal Preso Politikoen Kolektiboaren datuen arabera, hamasei presok galdu dute bizia kartzelan. Horietatik, zortzi hil ziren gaixotasunen edo osasun arazoen ondorioz; beste zortzi, ziegan urkatuta aurkitu zituzten. Horiez gain, beste 11 preso hil ziren gaixotasunen eraginez, zigorra beteta aske geratu ondoren edo baldintzapekoa lortu eta gutxira. Hauek dira espetxean bertan hilik aurkitutako hamaseien zerrenda:

Jose Ramon Goikoetxea Bilbao. 1985ean, Alcala Mecon (Espainia). Urkatuta.

Joseba Asensio Artaraz. 1986an, Herrera de la Manchan (Espainia). Osasun arazoa.

Mikel Lopetegi Larrarte. 1988an, Herrera de la Manchan (Espainia). Urkatuta.

Juan Carlos Alberdi Martiarena. 1988an, Herrera de la Manchan (Espainia). Osasun arazoa.

Mikel Zalakain Odriozola. 1990ean, Martutenen (Euskal Herria). Osasun arazoa.

Jean Groix. 1991n, Fresnesen (Frantzia). Urkatuta.

Peio Mariñelarena Imaz. 1993an, Paisen. Osasun arazoa.

Jose Maria Aramendi Arbulu. 1997an, Alcala Mecon (Espainia). Urkatuta.

Juan Carlos Hernando Gonzalez. 1997an, Albaceten (Espainia). Urkatuta.

Oihane Errazkin Galdos. 2004an, Fleury Merogisen (Frantzia). Urkatuta.

Jose Angel Altzuguren Perurena. 2005ean, Sorian (Espainia). Urkatuta.

Igor Angulo Iturrate. 2006an, Cuencan (Espainia). Urkatuta.

Roberto Sainz del Olmo. 2006an, Aranjuezen (Espainia). Osasun arazoa.

Xabier Lopez Peña. 2013an, Parisen. Osasun arazoa.

Arkaitz Bellon Blanco. 2014an, Puerto de Santa Maria (Espainia). Osasun arazoa.

Kepa del Hoyo. 2017an, Badajozen (Espainia) Osasun arazoa.


Ezker abertzaleak konpromisoa eskatu dio Europar Batasunari

Europar Batasunak Bakearen Nobel Saria jaso ostean, ezker abertzaleak euskal gatazkari irtenbidea emateko konpromisoa eskatu dio.

Ezker abertzaleak "euskal gatazkari irtenbidea emateko eta aldeen arteko elkarrizketa sustatzeko" konpromisoa eskatu dio Europar Batasunari Bakearen Nobel Saria jaso duela jakin ostean.

Saria emateko arrazoi nagusiak "bakean eta elkarbizitzan aurrerapausoak ematea, demokrazia eta Europako oinarrizko eskubideak" izan direla azpimarratu du ohar baten bitartez Hori dela eta, " Euskal Herrian, Europako azken gatazka armatua dagoen lurraldean, irtenbidea bilatzen laguntzeko" eskatu dio.

"Euskal Herrian ere bakea eta elkarbizitza beharrezkoak dira", adierazi du ezker abertzaleak, eta "euskal gizartearen gehiengoaren nahia" dela eta "alde guztien elkarrizketa beharrezkoa dela" azpimarratu du.


Erregistrorako pausoak eta hauteskunde epeak

Espainiako Gobernua

• Barne Ministerioa. Sortu alderdi berriak Espainiako Barne Ministerioaren erregistroan izena eman zuen otsailaren 9an. Ministerioak erregistrorako pausoak moztu egin zituen, eta Fiskaltzari eta Estatuaren abokatuari eman zizkien estatutuak, azter zitzaten.

Fiskaltza eta Estatuaren abokatua

• Inpugnatu edo ez. Erregistro eskaera Auzitegi Gorenean inpugnatu edo ez erabaki behar zuten. Biek erregistroaren kontrako eskaera aurkeztu zuten.

Auzitegi Gorena

• Tramitazioa. Fiskaltzak eta Estatuaren abokatuak igorritako inpugnazioak jaso ondoren, alegazioak aurkezteko epea ireki zuen Gorenak. Sortuk martxoaren 15ean aurkeztu zituen.

• Auzi saioa. Alde guztiek argudioak azal ditzaten auzi saioa hasi du Gorenak gaur. Bihar segituko du.

• Erabakia. Auzi saioa egin eta egun gutxira iritsiko litzateke Gorenaren erabakia. Hauteskunde deialdia baino lehen erabakitzeko denbora dago. Maiatzaren 22an izango dira udal eta foru bozak.

Hauteskunde epeak

• Alderdien parte hartzea. Hauteskundeetan aurkeztu ahal izateko, alderdiek eta alderdien arteko koalizioek lehendabizi ordezkari orokor bat izendatu behar dute Hauteskunde Batzorde Zentralean. Hauteskunde deialdia egin eta bederatzi egun bete baino lehenago egin behar dute, Hauteskunde Legearen arabera. Ordurako, jakina, alderdiak erregistratuta egon behar du. Udal eta foru bozak aurten maiatzaren 22an izango direnez, tramite hori martxoaren 29tik apirilaren 6ra bitartean bete beharko da. Alderdi berriak hauteskundeetan aurkeztu ahal izateko, apirilaren hasierarako legeztatuta egon beharko du.

• Zerrendak. Deialdia egin eta hamabosgarren egunetik 21. egunera bitartean aurkeztu behar dituzte zerrendak alderdiek, koalizioek edo hautesle elkarteek (apirilaren 13tik 18ra). Fiskaltzak eta Estatuaren abokatuak inpugnatu ahal dituzte, eta Auzitegi Gorenari eskatu baliogabetzeko.


Udako maileguetan genero poliziakoa eta historikoa izan dira nagusi

Gazteek nahiz helduek gaztelerazko irakurketen aldeko hautua egiten jarraitzen dute.

Opor egunetan irakurtzeko mailegatutako liburuak bueltan jasotzeko egunak izan dira honakoak liburutegian. Zenbait astez itxita egon ostean zerbitzuak udako ordutegiarekin zabaldu ditu ateak asteon. Astelehenean itzuliko da ohiko ordutegira. "Uda partean ohiko irakurleek mailegu gehiago egiten dituzte eta liburu bat edo bi beharrean hiruzpalau eramaten dituzte. Badira kopuru hori gainditzen dutenak ere", azaldu du liburutegiko arduradun Geaxi Ezpeletak.

Irakurtzeko zerbait erraza emateko eskakizuna nagusitzen dela dio, eta genero irakurrienen artean poliziakoa eta historikoa nabarmendu ditu. "Gazte nahiz helduek gaztelerazko irakurketen aldeko hautua egiten dute. Tartea, gainera, nabarmena da guztiz, arduratzekoa esango nuke. Haurrak salbuespena dira gehiengoak euskarazko edukiak eramaten dituztelako. Haur literatura dezente mailegatzen da. Gazte literatura oso gutxi. Helduen narratibak ere —16 urtetik gora— baditu irakurleak. Irakurleen gehiengoa 35-40 urtetik gorakoa dela esango nuke".

Udako titulu arrakastatsuenen artean Ezpeletak Eva Gartzia Saenz de Urturiren Los ritos del agua, Dolores Redondoren eleberriak, Toti Martinez de Lezearen Tierra de leche y miel eta Fernando Aranbururen Patria nabarmendu ditu.

Ekintza bereziak bueltan

Ezpeletak hilaren 22rako iragarri du hurrengo ipuin kontalari saioa. Gu ere kontalari ekimenak eta aurreko ikasturtean abiarazitako Hitzez Pitz literatura solasaldiek ere jarraipena izango dute.


Sexu eta ugalketa eskubidea, argazki lehiaketa

Medicus Mundi Araba elkarteak 'Sexu eta ugalketa eskubideak munduan zehar' izenburuko argazki-lehiaketa antolatu du eskudie horiek hemen zein Hegoaldeko herrietan aldarrikatzeko.

Argazki-lehiaketaren oinarriak: Medicus Mundi

Izena emateko / lanak aurkezteko epea: Otsailaren 15ean amaitzen da

Informazio gehiago: Medicus Mundi


Igerilekuko beiratea berrituko dute

Bermeoko Udalak Araneko kiroldegiko igerilekuko beiratea berrituko du. Urteen joan-etorriek eta neguko haize boladek beiratea hondatu dute. Hala, udalak beirate berria jartzea erabaki du, “instalazioak hobetze aldera”.

Proiektua dagoeneko esleituta dagoela esan du Bermeoko alkate Aritz Abaroak. Urriaren hasieran hastekoak dira lanak egiten, eta azaroaren amaierarako amaitzea aurreikusten dute. Igerilekua abenduan erabilgarri egotea espero dute.

477.950 euroko inbertsioa egingo dutela adierazi du Abaroak. Jakitera eman duenez, Bizkaiko Foru Aldundiaren diru laguntza izango dute horretarako.

Beiratea eta larrialdietarako eskailera kontuan hartuta, aurten, guztira, ia 700.000 euroko inbertsioa egingo da Araneko kiroldegian. “Udal gobernuak legealdi hasieran hartutako bi konpromisori erantzuna emango diogu, hau da, herriko instalazioak hobetzeari eta herritarren segurtasuna bermatzen dituzten lanak burutzeari, hain zuzen”.

Mugiment Kirol Txartela. Bestalde, Bermeoko Kirol Patronatuko zuzendari Itxaro Zabalak jakitera eman duenez, Araneko kiroldegiko erabiltzaileek Eusko Jaurlaritzak sustatutako Mugiment Kirol Txartela eskatu dezakete. Horregaz Euskal Autonomia Erkidegoan (EAE) ekimen horretara atxikituta dauden kirol instalazioetara sartzeko aukera edukiko dute, gain kosturik barik.

Zerbitzu berri horregaz, instalazio eta kirol mota gehiago eskaini gura zazkie herritarrei, “bai eta baliabide publikoak hobeto kudeatu, orain dauden kirol-azpiegituren erabilera optimizatuz”.

Bermeo ekimen honetara gehitu den Busturialdeko lehenengo udalerria da. Mugiment Kirol Txartela mugikorrean eduki daiteke, aplikazioa jaitsita. Eskatzen dituzten datuak sartu eta bazkide den kiroldegiak baimena eman ostean, sarrera edukiko du ekimenera izena emanda dauden kiroldegietara. Mugikorrean izatea gomendagarria bada ere, ez da beharrezkoa. Bazkide txartela eta NAN dokumentua aurkeztuta ere sartu ahalko da instalazio desberdinetara.

Orain arte izena emandakoak:

Araba: Laudio eta Amurrio.

Bizkaia: Abanto-Zierbena, Arrigorriaga, Bakio, Basauri, Barakaldo, Etxebarri, Muskiz, Ortuella, Portugalete, Sestao, Trapagaran, Ugao-Miraballes, Zierbena eta Santurtzi.

Gipuzkoa: Aretxabaleta, Arrasate, Bergara, Eskoriatza eta Oñati.


Miguel Madariaga gonbidatu, astearteko "Egun On Euskadi" saioan

Solasaldian Ana Garbati, Alfredo Retortillo eta Alberto Gartziak hartuko dute parte.

Kirol kontuei helduko diete astearteko "Egun On Euskadi"ko elkarrizketaren tartean. Miguel Madariaga Euskaltel Euskadi taldearen denboraldi berriaz hitz egitera etorriko da ETB-2ko albistegira. Iragan asteko aurkezpenaren ostean, Igor Gonzalez de Galdeano izango da taldeko manager berria eta Madariaga Euskadi txirrindularitza fundazioko presidentea izango da. Euskaltel Euskadi taldeaz eta txirrindularitzaz oro har luze eta zabal mintzatuko da Madariaga Aitzol Zubizarreta aurkezlearekin.

Ohi denez, solasaldiaren tartean egunari begira jarriko dira Ana Garbati, Alfredo Retortillo eta Alberto Gartzia kolaboratzaileekin.


Galizia dastatuz

Sakana guztiko jende asko pasa da asteburuan Uharte Arakilgo plazatik. Karpapean zegoen pulpeiroak prestatutako jakiak dastatzera jendearen joan etorri handia izan zen. Giro onean joan da asteburua eta Galiziako dantzekin gozatzeko aukera ere izan zuten larunbat arratsaldean pasa zirenak.


Kauldi Odriozolak Bidasoarekin jokatuko du datozen hiru denboralditan

Bidasoak bere web gunean eman du akordioaren berri eta Kauldi berak bertxiotu du Twitterren agertutako mezua.

Datozen hiru denboralditarako akordioa da, Bidasoak iragarri duenez.

Ya está con nosotros! Kauldi Odriozola gurekin jokatuko du datorren urteetan! Ongi etorri @kauldi4 http://t.co/Vc8JJgKfMq — CDBidasoa-Irun (@CDBidasoaIrun) June 24, 2015

Kauldi bihar bertan doa Espainiako selekzioarekin kontzentratzera, datozen egunotan txapelketa bat jokatuko baitu selekzioarekin Suedian. Ander Torriko eta Mikel Martinez ere kontzentrazio horretarako joango dira.


Hauspoaren ahotsaz eta erritmoaz gozatzeko

XV. Akordeoi jaialdia antolatu du Zero Sette akordeoi orkestrak. Iñaki Dieguez eta Iker Telleria bikoteak eta Sabadellgo Akordeoi orkestrak sortutako azken lanak aurkeztuko dituzte bihar, larunbatean, Manuel Lekuona kultur etxeko oholtzan

Akordeoien doinuek Manuel Lekuonako aretoa beteko dute. Hamabost urte dira Zero Sette akordeoi orkestrak lehenengoz akordeoi jaialdia antolatu zuena. Urte horietan guztietan akordeoi bakarlari, bikote, orkestra eta talde askoren trebetasunaz gozatu ahal izan da. Gainera, akordeoia eta bere ahaideak, hala nola, trikitixa edo bandoneoia, musika klasikoa, jazza, euskal doinuak eta musika garaikidea ere jotzeko erabili daitezkeela jakin dute Lasarte-Oriako herritarrek.

Bihar, larunbata, arratsaldeko 19:00etatik aurrera, Akordeoi Jaialdiko 15. edizioa izango da Manuel Lekuonan. Iñaki Dieguez eta Iker Telleria eta Sabadellgo akordeoi orkestra izango dira oholtzan. Sarrerak 5,50 euroko prezioan daude.

Iñaki Dieguez eta Iker Telleria ibilbide luzeko musikariak dira. Dieguez akordeoi jotzaileak askotariko estiloak landu ditu bere ibilbidean zehar. Bakarlari moduan hainbat kontzertu eskaini ditu nazioartean, beste talde edo bakarlarien diskoetan parte hartu du, baita filme batzuen soinu-bandan ere. Cirque du Soleilen Alegría ikuskizunean ere musikari lanetan ibilia da.

Telleria perkusiolariak ere orkestra, bakarlari eta talde askorekin egin du lan. Hainbat ikuskizunetan elkarrekin lan egin ostean, bat egin eta haien ikuskizun propioa sortu dute. Horretan akordeoia eta marinbaren doinuak uztartu dituzte. Manuel Lekuonara hurbiltzen diren herritarrek musika herrikoi, klasiko eta garaikidearen melodiak entzungo dituzte. Haiekin batera, Oinkari dantza taldeko dantzariak izango dira oholtzan.

Bestetik, Sabadellgo Akordeoi orkestra ere izango da jaialdian. 1991. urtean sortu zuten. Akordeoia ezagutzera ematea du helburu. Horretarako, doinu klasikoak ditu oinarri, instrumentuaren sustraiak ahaztu gabe. Bere errepertorioan obra klasikoak, herrikoiak eta garaikideak daude, baina orkestrak Parisetik Buenos Airesera azken lana aurkeztuko du Lasarte-Orian.


Bushen planari baietza eman dio Ordezkarien Ganberak, bigarrengoan

Zerga murrizketen eta diru laguntzen truke eman diote baietza senatari askok, eta horrek desitxuratu eta garestitu egin du plana


Berdinak

Ozta-ozta iritsi ginen trenera, ateak ixten ari ziren, txartela pasatu behar izaten da aurretik, amorrua ematen du, leiho ondoan bazegoen lekua hala ere, ez da hainbeste jende ibiltzen ordu horietan, edadetuak izaten dira gehienak, edo pasiera bat ematera ateratzen diren familia perfektuak, eguraldia ere ederra zegoen, populuak bazeukan promenatzeko aukera, ia-ia zoriontsu izateko eskubidea genuela sinestera iristea geneukan, marea beherak hondoetako lupetzak agerian uzten zituen. Igandea zen, denok ginen berdinak treneko bagoi hartan, gutxi gorabehera.

Trenetik jaitsi eta autobusa hartu genuen, badakizu, euskal hiria. Gidaria ez zen txarra, takar samarra izatea, eta errotonda bakoitzean pasilloan bukatu behar nuela iruditzen zitzaidan, baina eutsi egin nion, gizonak hori baino zailduagoa behar du esan, eta bidaiaz gozatzeko errepikatu nion neure buruari, begiratzeko zeru urdinari, uzteko eguzkiari azala laztantzen, ez nengoela kexatzeko, denok berdinak ginela autobus hartan, gutxi gorabehera.

Etxera iritsi, eta sarean murgildu nintzen, bazka bila. Ohi dudan moduan, zuzeun sartu nintzen, internetzaleon albistari horizontalean. Han ere denok berdinak gara, gutxi gorabehera.


Lekittoko Txosnak, jaietarako prest

Oztopoei muturrak erakutsi eta kolorez betetako jaietaz gozatzeko gogotsu datozela aurreratu dute Lekittoko Txosnek. Abuztuan hasi ziren elkarlanean osatu duten egitaraua prestatzen, eta azken egunetan txosnak muntatzen ibili dira portuan zein parkean. Jai herrikoi, euskaldun, feminista, autogestioan oinarritutakoak, anitzak eta parte hartzaileak dituzte helburu.

Bihar [irailak 1], 20:30ean, zabalduko dute portuko txosnagunea, eta urtero modura, zortzi egunez, sanantolinetako bilgune garrantzitsu bihurtuko da, herriko elkarte eta norbanakoen parte hartze eta laguntzagaz. Azken egunera arte ez da musika, giro zein ekitaldirik faltako.

Parkeko gunea zabalik

Ume, gazte, eta helduei zuzendutako ekitaldiak, aurten ere, ez dira portu ingurura mugatuko. Nahiz eta parkeko gunea momentu batean, galtzeko arriskuan egon, talde motorra sendotu eta berriz ere indarberrituta dator.

Lekittoko Txosnetako egitarauaren aurkezpena. Argazkia: Lekittoko Txosnak

Etzi [irailak 2] zabalduko ditu ateak, eta aurten, berriz ere, txosna ere edukiko du merienda zein freskagarriak hartu ahal izateko.

Bertan burutuko diren ekitaldiei dagokienez, ezinbesteko bihurtu dira, jadanik, Farolapekuak eta besteak beste, Erramun Martikorenaren emanaldia entzuteko aukera egongo da beste behin ere.

Jana ere gustukoa izaten da jaietan, eta iazko arrakasta ikusita, pisto eta patata frijituak eskainiko ditu aurten Lekitto Bedarra ortulari elkarteak eta atun errea egongo da Aittitta Makurra kuadrillakoen eskutik.

Jolasak eta kirolak ere edukiko du bere tartea, parkeko gunean. Surf eta piragua irteerez gain, bolei txapelketa eta Waterfall egongo dira aurten, adin guztientzako.

Jaiei agur esateko, umeen jolasak plazan antolatuko dituzte Lekittoko Txosnak, irailaren 8ko goizean. Arratsaldean, berriz, Marmo jantziak parkeko gunean prestatuta, Lekittoko Deabruekin batera, kalerik kale, ikara sortzen eta deabrukeriak egiten ibiltzeko gonbitea luzatu dute.

LEKITTOKO TXOSNEN EGITARAUA

BIHAR, [irailak 1] Bajadia!

20:30. Zabaldu Txosnak.

00:00. DJ Sustrajah vibes selektah, txosnetan.

02:00. DJ Tortola, txosnetan.

ETZI, [irailak 2] Amnistija osua

12:00. Parkeko gunearen irekiera: Altxorraren bila.

18:00. Hondartzako bolei txapelketa adin guztientzat.

19:30. Xenki eta Murgi, zuen ugeriari segika.

20:00. Ume Gaiztuen Festa.

21:00. Farolapekua, parkean: Lorratzak taldea, eta aurretik, pisto eta patata frijituak.

23:15. Kontzertuak, txosnetan: Humus eta La Basu taldeak.

ZAPATUA [irailak 3]. Gazte Eguna

Egun osoan. Asylum: Errefuxiatuak nora ezean erakusketa sentsoriala, parkean.

11:00. Gazteak Plaza Baltzera paellak prestatzera.

12:00. Surf, parkean hasita.

12:00. Waterfall, parkean.

15:00. Gazte bazkaria, Plaza Baltzean, eta ostean, jolasak.

17:00. Piragua irteera eta txokolatada, parkean.

18:30. Skate, Abadeen moilan.

19:00. Brindisa eta Elektromatxinoak, Abadeen moilatik.

23:00. DJ Kool, txosnetan.

01:00. Goizaldeko kopla txapelketa, Galarrenan.

02:00. DJ Oier Toxic, txosnetan.

DOMEKA, [irailak 4] Antzar Bezpera

12:00. Zirko tailerra, parkean.

12:00. Dzanga igerilekura, parkean.

18:00. Jolas alternatiboak, parkean (paitak, dardoak, slackline, petanka).

18:00. Dzanga igerilekura, parkean.

19:00. Farolapekua, parkean: Erramun Martikorena. Aurretik atun errea egongo da.

ASTELEHENA [irailak 5] antzar eguna

16:00. DJ Tarantistak, txosnetan.

21:00. DJ Elepunto, txosnetan.

MARTITZENA [irailak 6] Txitxin eguna

19:00. Farolapekua, parkean: Kantaldia Nagore, Txomin eta Marilogaz.

EGUAZTENA [irailak 7] Ezta amaitxu jaija

12:00. Biodantza eta Bodypainting, parkean.

15:00. Zeu Zerbiz jaizaleen bazkaria, parkean.

17:00. Farolapekoa, parkean: Imanol Ituiño magoa.

EGUENA [irailak 8] Oin bai…koittadua

12:00. Umeen jolasak, plazan.

18:00. Marmo tailerra, parkean.

19:00. Ikara musikatuak Lekittoko Deabruekin, parkean hasita.


PMDBk bakartuta utzi du Dilma Rousseff, gobernu ardurak utzi eta gero

PMDB Brasilgo Mugimendu Demokratikoaren Alderdiko kide diren sei ministrok eta presidenteordeak utzi dute Brasilgo Gobernua, eta PT aginteko alderdia krisian murgilduta geratu da.


Kolorea baino gehiago da

Irujo eta Olaizola II.a gustura gelditu dira pilota aukeraketan. Iberokoak larru iluneko pilota bat hartu du, ohikoa baino biziagoa. Hautatzaileak kenduko die gantza etziko finalean.

Bolo-bolo ibili da gaia azken egunetan. «Pilota ilunak», «Oinatzen pilota», «pilota arraro horiek»... Pilotari bakoitzak bere modura deskribatu izan du ohiko bihurtu den pilota mota berria. Juan Martinez de Irujok argi esan zuen ez zitzaiola gustatzen, baina atzo berak horietako bat aukeratu zuen etziko finalerako. Kanpotik ere ezberdin daitezke, marroi horixkak baitira. Dena den, hautuak ez zuen eztabaidarik sortu, eta Aimar Olaizolak berak laburbildu zuen hobekien pilotak nolakoak diren. «Berak ilun horietako bat hartu du, eta gure sortako bat. Ez dago alde handirik, bizi samarrak dira laurak. Garai batean alde handiagoa egoten zen biok aukeratutako piloten artean». Irujo ere gustura gelditu zen. «Banekien zen nahi nuen, eta berehala aurkitu dut». Denak pozik, beraz.

Baina nolakoak dira pilota ilun horiek? Irujok dioenez, biraka iristen dira eskura, eta pareta ukitzean bizkorrago erortzen dira behera, sakean bereziki. Efektuak ere hobeto hartzen dituzte. Juan Mari Juaristi EPELeko pilota hautatzaileak ere azaldu du aldea: «Larru ilunagoko horiek biziagoak dira. Gaur egun, horiek agertzen dira sortetan. Baina pilota horiekin partida onak eta txarrak ikusi ditugu». Atzo, esaterako, Aspek aurkeztu zuen pilota sorta guztia ilunagoa zen. Juaristik, dena den, ez du uste aldagai erabakigarria denik. «Partidak pilotariek aldatzen dituzte, ez pilotek».

Sortak enpresetako intendenteek jartzen dituzte, eta ilunak aukeratuta badakite zeren bila dabiltzan. Martin Alustiza da Aspeko intendentea: «Larru biziagoa da, eta pilotak biziago mugitzen dira lurrean. Pilotariek biziak nahi dituzte, eta gu horiek lortzen saiatzen gara. Aldea ere ez da hain handia, pilota zuri oso biziak badaude. Ilunak sakearekin min egiteko dira egokiak».

Roberto Garcia Ariño Asegarceko intendenteak ere ondo ezagutzen ditu, besteak beste Oinatz Bengoetxeak oso gustuko duen pilota mota delako. «Marroiak gehiago labaintzen dira, baina barrukoak ere eragiten du. Kanpoko itxura gordinagoa da, larrua freskoagoa balitz bezala. Gero ere sentsazioak daude. Ez dira hain ondo ikusten, eta garai bateko larrua bueltaturikoen antza dute». Asegarcek atzo aurkezturiko pilota sortan ez zegoen tankera horretako bakar bat ere.

Pilotek zeresan asko eman zuten aukeraketan. Intendenteek kutxan ondo kontserba daitezen ematen dieten gantza ere albiste izan zelako. Bengoetxea VI.a kexatu egin zen aurkariek guztia kentzen zietelako, eta finalean Juaristik garbituko ditu pilotak. «Duela bi urteko finalean ere berak kendu zion», gogoratu zuen Olaizola II.ak. Martinez de Irujo ere ados zegoen erabakiarekin, inork bere iritzia galdetu ez badio ere. «Niri ez dit inork halakorik esan. Hori ez da ofiziala, baina ondo iruditzen zait. Horrela, ez dugu beroketako denborarik galduko. Bestela, bi minutu pasa behar dituzu hor saskiarekin».

Faboritorik ez

Finalean apustuak parean irtengo dira. Bitxia da —apustu etxeetan Olaizola II.aren alde daude—, bien ibilbidea eta azken partidak aztertuta Olaizola II.ak beharko lukeelako faborito. Haren sasoiaren inguruko zalantzek eta Irujoren une onak, baina, hori ekarri dute. «Irujok ematen dionean ziztu bizian irteten da pilota. Olaizola II.ari, aldiz, kosta egiten ari zaio», azaldu zuen artekari beterano batek. Zabaldu den ustea hori da, eta Olaizola II.ak berak esan zuenez, azken asteetan bere goputzaldiak ez du hobera egin. Dena den, Irujo ez da fio. «Iaz ere gauza bera esan zuen. Finala errematean gehien asmatzen duenak irabaziko du, eta, horretan, bera ni baino hobea da».

Bideoa: pilota aukeraketa (Monika del Valle, Argazki Press):